Ким уни покласа, батаҳқиқ нажот топибди! Мўъминларга эгилиш, кофирларга кеккайиш - | Hizb-Uzbekiston.info\nHome›САҚОФИЙ БЎЛИМ› Ким уни покласа, батаҳқиқ нажот топибди! Мўъминларга эгилиш, кофирларга кеккайиш\nКим уни покласа, батаҳқиқ нажот топибди! Мўъминларга эгилиш, кофирларга кеккайиш\nМўъминларга эгилиш ва кофирларга кеккайиш вожибдир.\nيَاأَيُّهَا الَّذِينَ آمَنُوا مَنْ يَرْتَدَّ مِنْكُمْ عَنْ دِينِهِ فَسَوْفَ يَأْتِي اللَّهُ بِقَوْمٍ يُحِبُّهُمْ وَيُحِبُّونَهُ أَذِلَّةٍ عَلَى الْمُؤْمِنِينَ أَعِزَّةٍ عَلَى الْكَافِرِينَ يُجَاهِدُونَ فِي سَبِيلِ اللَّهِ وَلاَ يَخَافُونَ لَوْمَةَ لاَئِمٍ ذَلِكَ فَضْلُ اللَّهِ يُؤْتِيهِ مَنْ يَشَاءُ وَاللَّهُ وَاسِعٌ عَلِيمٌ\n– “Эй мўъминлар, сизларнинг ичингиздан кимда-ким ўз динидан қайтса, Аллоҳ бошқа бир қавмни келтирурки, Аллоҳ уларни яхши кўрур, улар Аллоҳни яхши кўрурлар. Улар мўъминларга ҳокисор, кофирларга эса қаттиққўл, бирон маломатгўйнинг маломатидан қўрқмай, Ёлғиз Аллоҳ Йўлида курашадиган кишилардир. Бу Аллоҳнинг фазлу марҳамати бўлиб, уни Ўзи хоҳлаган кишиларга берур. Аллоҳ (фазлу карами) кенг, Билгувчидир”. (Моида.54)\nЭгилиш дегани хор бўлиш дегани эмас, меҳрибонлик, раҳмдиллик, мулойимлик деганидир. Кеккайиш эса қаттиқлик, қўполлик, душманлик, ўзни юқори тутиш деганидир. Аллоҳ Таъоло айтади:\n– “Муҳаммад Аллоҳнинг Пайғамбаридир. У билан бирга бўлган (мўъмин)лар кофирларга қаҳрли, ўз ораларида (мўъминлар билан) эса раҳм-шафқатлидирлар”. (Фатх.29)\nЯна Аллоҳ Субҳонаҳу Пайғамбари с.а.в. ни камтар, сипо бўлишга буюрган:\n– “Мўъминлар учун қанотингизни паст тутинг (яъни, мудом камтар-тавозели бўлинг!)”, (Хижр.88)\nوَاخْفِضْ جَنَاحَكَ لِمَنْ اتَّبَعَكَ مِنْ الْمُؤْمِنِينَ\n– “Ўзингизга эргашган мўъминлар учун қанотингизни паст тутинг (яъни, уларга хуш хулқ билан камтарона муомалада бўлинг)!”, (Шуаро.215)\nЯъни уларга мулойим бўлинг, меҳрибон бўлинг. Айни пайтда у кишини қўполликдан қайтарган. Аллоҳ айтади:\nفَبِمَا رَحْمَةٍ مِنْ اللَّهِ لِنْتَ لَهُمْ وَلَوْ كُنْتَ فَظًّا غَلِيظَ الْقَلْبِ لاَنْفَضُّوا مِنْ حَوْلِكَ فَاعْفُ عَنْهُمْ وَاسْتَغْفِرْ لَهُمْ وَشَاوِرْهُمْ فِي الآمْرِ فَإِذَا عَزَمْتَ فَتَوَكَّلْ عَلَى اللَّهِ إِنَّ اللَّهَ يُحِبُّ الْمُتَوَكِّلِينَ\n– “(Эй Муҳаммад алайҳис-салом), Аллоҳ томонидан бўлган бир марҳамат сабабли уларга (саҳобаларингизга) юмшоқ сўзли бўлдингиз. Агар қўпол, қаттиқ дил бўлганингизда эди, албатта улар атрофингиздан тарқалиб кетган бўлар эдилар. Бас, уларни афв этинг, улар учун Аллоҳдан мағфират сўранг ва ишларингизда уларга маслаҳат солинг! Энди (маслаҳат қилгач, бирон ишни) қасд қилсангиз, Аллоҳга таваккал қилинг — суянинг!. Албатта Аллоҳ Ўзига таваккал қилгувчиларни севади”. (Имрон.159)\nМўъминларга меҳрибон, мулойим бўлишга буюриб, қўполлик қилишдан қайтариш баробарида кофир ва мунофиқларга нисбатан қўпол бўлишга буюради. Аллоҳ Таъоло айтади:\nيَاأَيُّهَا النَّبِيُّ جَاهِدْ الْكُفَّارَ وَالْمُنَافِقِينَ وَاغْلُظْ عَلَيْهِمْ وَمَأْوَاهُمْ جَهَنَّمُ وَبِئْسَ الْمَصِيرُ\n– “Эй Пайғамбар, кофир ва мунофиқларга қарши курашинг ва уларга қаттиққўл бўлинг. Уларнинг жойлари жаҳаннамдир. Нақадар ёмон оқибат бу!” (Тавба.73)\nПайғамбар с.а.в. га қилинган хитоб умматга қилинган хитобдир. Демак, мўъминларга нисбатан меҳрибон, раҳмдил, мулойим бўлиш, кофирларга нисбатан эса қўпол, қаттиқ, душман, азиз, баланд бўлиш мўъминга вожибдир. Аллоҳ Таъоло айтади:\nيَاأَيُّهَا الَّذِينَ آمَنُوا قَاتِلُوا الَّذِينَ يَلُونَكُمْ مِنْ الْكُفَّارِ وَلْيَجِدُوا فِيكُمْ غِلْظَةً وَاعْلَمُوا أَنَّ اللَّهَ مَعَ الْمُتَّقِينَ\n– “Эй мўъминлар, ён-атрофларингиздаги кофирларга қарши жанг қилинглар ва улар сизлардаги куч-қувватни кўрсинлар! Билингларки, албатта Аллоҳ тақводорлар билан биргадир”. (Тавба.123)\nСуннат ҳам шуни тасдиқлайди. Нўъмон ибн Баширнинг муттафақун алайҳ ҳадисида Пайғамбар с.а.в. шундай деганлар:\nمَثَلُ الْمُؤْمِنِينَ فِي تَوَادِّهِمْ وَتَرَاحُمِهِمْ وَتَعَاطُفِهِمْ مَثَلُ الْجَسَدِ, إِذَا اشْتَكَى مِنْهُ عُضْوٌ تَدَاعَى لَهُ سَائِرُ الْجَسَدِ بِالسَّهَرِ وَالْحُمَّى\n“Мўъминлар ўзаро дўст, раҳмдил, меҳрибон бўлишда битта танага ўхшайдилар. Унинг бир аъзоси иситмаланса, қолган аъзолари ҳам бедорлик ва иситма билан унга ёрдамга келадилар”. Муслим Иёз ибн Ҳаммор р.а. дан ривоят қилган ҳадисда Пайғамбар с.а.в. шундай деганлар:\nأَهْلُ الْجَنَّةِ ثَلاَثَةٌ: ذُو سُلْطَانٍ مُقْسِطٌ مُتَصَدِّقٌ مُوَفَّقٌ, وَرَجُلٌ رَحِيمٌ رَقِيقُ الْقَلْبِ لِكُلِّ ذِي قُرْبَى وَمُسْلِمٍ, وَعَفِيفٌ مُتَعَفِّفٌ ذُو عِيَالٍ\n“Жаннат аҳли уч тоифадир: одил, саховатли, тинчлик ўрнатадиган подшоҳ; ҳар бир қариндош ва ҳар бир мусулмонга қалби юмшоқ, раҳмдил киши; иффатли, ҳимматли аёлманд одам”. Жарир ибн Абдуллоҳнинг муттафақун алайҳ ҳадисида Пайғамбар с.а.в.:\n“Ким раҳм қилмаса, раҳм қилинмайди”, деганлар. Раҳм қилинмаслиги Аллоҳнинг раҳматидан маҳрумлигидир. Бу нарса мўъминларга раҳмдил бўлишнинг вожиблигига далилдир. Ибн Ҳиббоннинг “Саҳиҳ”ида Абу Ҳурайра р.а. ростгўйлиги тан олинган Абул-Қосим р.а. нинг:\nإِنَّ الرَّحْمَةَ لاَ تُنْزَعُ إِلاَّ مِنْ شَقِيٍّ\n“Раҳмдиллик фақат бадбахтдангина ечиб олинади”, деганларини эшитганман, дейди. Бу ҳам бир далилдир. Муслим ривоятида Оиша р.а., Пайғамбар с.а.в. нинг мана шу уйимда:\n“Эй Аллоҳим, кимки бирон ишда умматим устидан раҳбарлик қилиб, уларга машаққат келтирса, Сен ҳам уни машаққатга солгин, бир ишда умматим устидан раҳбарлик қилиб, уларга меҳрибон бўлса, Сен ҳам унга меҳрибон бўл”, деганларини эшитганман, дейди. Бу ҳам яна бир далилдир.\nАгар Муслим ривоят қилган Жарир ибн Абдуллоҳнинг ҳадисидаги Пайғамбар с.а.в. нинг:\n“Одамларга раҳм қилмаган кимсага Аллоҳ ҳам раҳм қилмайди”, деган гаплари умумий бўлиб, ҳамма одамларни, мусулмонни ҳам, кофирни ҳам, мунофиқни ҳам, итоатлини ҳам, итоатсизни ҳам ўз ичига олади, дейиладиган бўлса, биз Аллоҳ Таъолонинг:\n– “Ундай зотларга айрим кимсалар: “(Қурайш) одамлари сизларга қарши (саноқсиз лашкар) тўплаган””, (Имрон.173)\nоятидаги “одамлар” сўзи каби бу ерда ҳам одамлар сўзи умумий бўлиб келгани билан, аслида ундан хос ирода қилингандир, деймиз.\nПайғамбар с.а.в. нинг мўъминларга меҳрибонликлари хусусида Бухорий ва Муслим Абдуллоҳ ибн Умардан ривоят қиладилар: Саъд ибн Убода оғриб қолди. Пайғамбар с.а.в. Абдурраҳмон ибн Авф, Саъд ибн Абу Ваққос ва Абдуллоҳ ибн Масъудлар билан бирга уни кўргани бордилар. Олдига кирганларида у ҳушида эмасди.\n“Қазо қилдими?”, деб сўраган эдилар: “Йўқ, эй Расулуллоҳ”, дейишди. Пайғамбар с.а.в. йиғлаб юбордилар. У кишининг йиғлаганларини кўриб, саҳобалар ҳам йиғладилар. Шунда Набий с.а.в.:\nأَلاَ تَسْمَعُونَ؟ إِنَّ اللَّهَ لاَ يُعَذِّبُ بِدَمْعِ الْعَيْنِ, وَلاَ بِحُزْنِ الْقَلْبِ, وَلَكِنْ يُعَذِّبُ بِهَذَا — وَأَشَارَ إِلَى لِسَانِهِ — أَوْ يَرْحَمُ\n“Эшитмаяпсизларми? Аллоҳ кўзнинг ёши, қалбнинг хафалиги туфайли азобламайди. Лекин мана бу туфайли азоблайди ёки раҳм қилади”, деб тилларига ишора қилдилар. Термизий Оиша р.а. дан ривоят қилади: “Пайғамбар с.а.в. ўлик ҳолдаги Усмон ибн Мазъунни йиғлаб, (кўзлари ёшга тўлиб) ўпдилар”. Термизий бу ҳадисни саҳиҳ ҳасан, дейди. Муслим Анас р.а. дан ривоят қилади: “Пайғамбар с.а.в. биронта аёлнинг олдига эри бўлмаса кирмасдилар. Фақат Умму Салимнинг олдига кираверардилар. Бу ҳақда сўрашганида:\nإِنِّي أَرْحَمُهَا قُتِلَ أَخُوهَا مَعِي\n“Унга раҳмим келади, акаси менинг олдимда ўлдирилган эди”, деб жавоб бердилар”. Бухорий Абдуллоҳ ибн Умардан ривоят қилади: “Пайғамбар с.а.в. аҳли Тоифни муҳосара қилиб олдилар. Ҳали фатҳ этмай туриб: “Иншоаллоҳ эртага қайтамиз”, дедилар. Мусулмонлар: “Ҳали фатҳ қилганимиз йўқ-ку, қайтамизми?”, дейишди. У киши: “Эрталабдан жангга киринглар”, дедилар. Жангга кириб, жароҳатлар олдилар. Пайғамбар с.а.в. яна: “Иншоаллоҳ, эртага қайтамиз”, дедилар. Бу гапдан таажжублангандек бўлишган эди, Расулуллоҳ табассум қилиб қўйдилар”. Муслим Муовия ибн Ҳаким Силмийдан ривоят қилади: “Пайғамбар с.а.в. билан намоз ўқиётган эдим, бир киши аксириб юборди. Мен: “Ярҳамукаллоҳ”, дедим. Ҳамма менга норози қиёфада қаради. Мен: “Мен ўлиб, онам йиғлаб қолсин-ей, нега менга бундай қарайсизлар?”, дедим. Улар қўллари билан ёнбошларига ура бошладилар. Қарасам, мени жим турдиряптилар. Лекин мен ўзим жим бўлдим. Пайғамбар с.а.в. намоз ўқиб бўлгач, ота-онам у кишига фидо бўлсин, аввал ҳам, кейин ҳам бу қадар гўзал таълим берадиган муаллимни кўрмадим, Аллоҳга қасамки, менга қовоқ солмадилар, урмадилар, сўкмадилар, фақат:\nإِنَّ هَذِهِ الصَّلاَةَ لاَ يَصْلُحُ فِيهَا شَيْءٌ مِنْ كَلاَمِ النَّاسِ, إِنَّمَا هُوَ التَّسْبِيحُ وَالتَّكْبِيرُ وَقِرَاءَةُ الْقُرْآنِ\n“Намоз тасбеҳ, такбир ва қироати Қуръондир. Унга одамнинг гапи аралашиши тўғри эмас”, дедилар, холос”. Бухорий Анас р.а. дан ривоят қилади: “Пайғамбар с.а.в. билан юриб бораётгандим. Эгниларида ҳошияси дағал нажроний чопон бор эди. Бир аъробий у кишига етиб олди-да, чопонларидан бўйинларининг юз томонига из қолдирар даражада қаттиқ тортиб: “Эй Муҳаммад, ўзингдаги Аллоҳнинг молидан менга ҳам бер”, деди. У киши ўгирилиб қараб, кулиб қўйдилар-да, унга бир ҳадя беришни буюрдилар”.\nДаъват етказувчининг мавқеи ва шаъни нақадар буюкдир


Qalampir.uz - Ўзбекистонда 14 яшар бола устида ўтказилган илк буйрак операцияси қандай ўтди?\nЎзбекистонда 14 яшар бола устида ўтказилган илк буйрак операцияси қандай ўтди?\n19:08, 16.04.2018 Жамият\n“Умиджон соғлом ҳаётга қайтди, деб бемалол айта оламиз”, дейди Республика шошилинч тиббий ёрдам илмий маркази шифокори Мақсудхон Рашидов.\nРеспублика шошилинч тиббий ёрдам илмий марказида 14 ёшли Умиджон Абдумаджидовга отаси Илгор Абдуқаюмов донорлигида буйрак кўчириб ўтказиш операцияси ўтказилди. Бугун, 16 апрель куни бемор шифо топиб уйига қайтди. Бу ҳақда Ўзбекистон Республикаси Соғлиқни сақлаш вазирлиги Матбуот хизмати хабар бермоқда.\n“Марказимизда биринчи марта буйрак кўчириб ўтказиш амалиёти ўтказилди. Бу операциянинг мураккаблиги шунда бўлдики, бемор Умиджон жуда ёш, организми ҳали ривожланиш босқичида эди. Ички аъзоларининг кичиклиги, қон томирларининг ингичкалиги алоҳида ёндашув талаб қилди. Шу боис марказда катта тайёргарлик кўрилди. Хориж тажрибасини ўргандик. Шундан сўнг, Туркиянинг Башкент тиббиёт университети билан ҳамкорликда марказимиз тарихида илк бор буйрак трансплантацияси бажарилди. Операциягача беморнинг буйраги ўз фаолиятини бажара олмагани боис, қони 8 ой давомида тўлиқ гемодиализ аппарати орқали тозаланган. Ҳозир буйрак меъёрида фаолият олиб бормоқда. Умиджон соғлом ҳаётга қайтди, деб бемалол айта оламиз”, дейди Республика шошилинч тиббий ёрдам илмий маркази шифокори Мақсудхон Рашидов.\nМаълумот ўрнида, Республика шошилинч тиббий ёрдам илмий маркази бундай мураккаб амалиётлардан ташқари, шошилинч тиббий ёрдам тизими бўйича йилига 600 минг нафардан зиёд беморга юқори малакали стационар ва 1 миллион нафардан ортиқ беморга амбулатор ёрдам, шунингдек йилига 7 миллиондан зиёд чақириқлар бўйича тиббий ёрдам ҳам кўрсатиб келмоқда.\nБугун бундай юқори технологик операциялар тиббиёти ривожланган давлатлар билан бир қаторда Ўзбекистондаги икки марказ — академик В.Воҳидов номидаги Республика ихтисослаштирилган хирургия илмий-амалий тиббиёт маркази ва Республика шошилинч тиббий ёрдам илмий марказида шундай мураккаб операциялар муваффақиятли ўтказилмоқда.


Шунга мувофиқ, ўқитувчиларнинг касбий маҳоратини ошириш, таълим сифати назоратини кучайтириш ҳамда тарбия соҳасида замонавий услубларни қўллаш ишларини ташкиллаштириш мақсадида Ишчи гуруҳлар таркиби тасдиқланиб, ҳудудларга бириктирилди.\nТошкент вилоятига бириктирилган ишчи гуруҳи белгиланган режа доирасида топшириқларни амалга ошириш бўйича Чиноз туманидаги 2-, 40- ва 37-мактабига ташриф буюрди.\nИшчи гуруҳига Тошкент шаҳридаги Инҳа университети ректори М.Джалалов раҳбарлик қилди. Гуруҳ аъзолари сифатида ИНҲА университети етакчи мутахассиси М. Исламов, Тошкент вилояти Халқ таълими бошқармаси вакили Д.Исаков, Чиноз тумани Халқ талими бўлими мудири ўринбосари Р.Қойгелдиев, Чиноз тумани Халқ таълими бўлими Таълим сифати мониторинги бўлими бош инспектор-методисти М. Мазбудов қатнашишди.\nИшчи гуруҳнинг мактабларда бўлиб ўтган учрашувларида таълим муассасаси раҳбарлари ҳамда педагогик жамоа билан очиқ мулоқот ташкил этилди. Гуруҳ раҳбари бошчилигидаги мулоқот давомида мавжуд муаммо, камчилик ва таклифлар борасида суҳбат уюштирилди. Суҳбат давомида мактаб ходимлари мавжуд муаммолар бўйича батафсил маълумот беришди. Учрашув сўнгида мактаб ривожи учун хизмат қилувчи таклифлар берилди.\nОчиқ мулоқотдан сўнг ишчи гуруҳ синфларни кўздан кечирди. Дарсларни кузатиб, ўқувчилар билан кичик суҳбатлар уюштирилди. Сўнгра 10-11-синф ўқувчилари билан учрашув ўтказилди.\nЎқувчиларга яхши билим олиб, келажакда катта ютуқларга эришиш зарур эканлиги тушунтирилди. Бундан ташқари, М. Джалалов Тошкент шаҳридаги ИНҲА унверситетига оид тақдимот ўтказди. Тақдимот давомида ўқувчиларнинг ўқишга иштиёқи ошиб, ўзларини қизиқтирган барча саволларга батафсил жавоб олишди.\nМактабларда ўтказилган учрашувлар давомида таълимнинг бугунги ҳолати, синфларнинг техник жиҳозланганлиги, лабаратория хоналарининг замон талабига жавоб бериши, ўқитувчиларнинг билим савияси ҳамда мактаблардаги мавжуд муаммолар тизимли ўрганилди.


Лукашенко Шавкат Мирзиёевнинг сиёсати ҳақида: «У билан Ўзбекистоннинг режалари ҳақида гаплашганда, ҳатто баъзида қўрқиб кетаман» - Zamin.uz\n14:38 / 05.02.2021\nЛукашенко Шавкат Мирзиёевнинг сиёсати ҳақида: «У билан Ўзбекистоннинг режалари ҳақида гаплашганда, ҳатто баъзида қўрқиб кетаман»\nФото: Беларусь президенти матбуот хизмати\nБеларусь президенти Александр Лукашенко Ўзбекистон билан ҳамкорликни ривожлантиришда сезиларли ютуқларга эришилганини қайд этди. Бу ҳақда у 4 февраль куни мамлакатдаги дипломатик миссиясини якунлаётган Ўзбекистон элчиси Носиржон Юсупов билан учрашувда маълум қилди, деб хабар беради Беларусь президенти матбуот хизмати.\nАлександр Лукашенко дипломатнинг икки мамлакат муносабатларини ривожлантиришга қўшган улкан ҳиссасини алоҳида таъкидлаб ўтган. «Бизга жуда яқин, дўстона мамлакатнинг элчиси сифатида қилган барча ишларингиз учун сизга миннатдорлик билдирмоқчиман», — деган у.\nЛукашенко элчига мустаҳкам соғлиқ ва Ўзбекистон манфаати йўлидаги ишларда кейинги ишларига муваффақият тилаган.\n«Бугунги кунда мамлакатларимиз ўртасида амалга оширилган барча ишлар, алоқаларни ривожлантиришда сезиларли ютуқлар, авваламбор, дўстим Шавкат Миромонович билан боғлиқ. Аминманки, у Ўзбекистон қадрлайдиган киши. Унинг мустақил Ўзбекистон ривожланишининг маълум бир давридан кейин қилишни бошлаган ишлари эртага ижобий натижа беради», — деган у.\n«Ўзбекистоннинг режалари ҳақида гаплашишни бошлаганимда баъзида қўрқиб кетаман — у барча нарсага қаттиқ ёпишмадимикан. Аммо ҳозирча ҳаммаси ўхшаяпти. Балки натижалар у қадар тез кетмаётгандир, чунки дунёда қаттиқ рақобат ҳукмрон, кўриб турганингиздек, дунё ақлдан озди. Айниқса, пандемия ва бошқа воқеалар фонида. Бу мустақил бўлиш йўлида қийин даврни бошидан кечирган Ўзбекистонда ўз аксини кўрсатмай қолмайди. Шу сабабли натижаларни ҳозир кутиш керак эмас. Аммо улар ўзи кўзга ташлана бошлайди ва бунга у сабабчи. Баракалла, у барча йўналишда ишлашни бошлади. У айтганидек, бошқа йўл йўқ, қўлдан бой берилган барчасини тезда енгиб ўтиш керак», — дейди Александр Лукашенко.\nБеларусь президенти ҳозирги дунёдаги рақобат фонида Ўзбекистон сингари 35 миллион аҳолиси бўлган ва диний муаммоларга дуч келадиган мамлакат бошқа давлатлар, бу дунёнинг қудратли давлатлари назаридан четда қолмаслиги мумкинлигига эътибор қаратган.\n«Эҳтимол, ҳозирча узоқ ёндашувдир, лекин кейинчалик мамлакат ушбу муаммоларга тобора яқинлашиб қолади. Аммо аминманки, президентингиз билан муаммоларни енгиб ўтасиз», — дея таъкидлайди Лукашенко.\nЭслатиб ўтамиз, Носиржон Юсупов 2018 йилнинг октябрь ойида Ўзбекистоннинг Беларусдаги фавқулодда ва мухтор элчиси этиб тайинланганди. “Замин” янгиликларини “Telegram”да кузатиб боринг\nПутин ва Лукашенко Сочида «юзма-юз» учрашув ўтказади\n14-09-2020, 13:41, Жамият\nЛукашенко: “Шавкат Мирзиёев — Ўзбекистонни севадиган ва яхши биладиган, мамлакат учун жуда кўп эзгуликлар қилган инсон”\n30-11-2018, 12:54, Жамият\nШавкат Мирзиёев миссиясини якунлаётган АҚШ элчисини орден билан тақдирлади (фото)\n24-09-2018, 22:53, Жамият\nЛукашенко Мирзиёевнинг Чорвоқдаги шахсий қароргоҳига борди\n14-09-2018, 22:22, Жамият\nЛукашенко: "Ўзбеклардай савдо қилишни билганимизда, ҳозиргидан икки марта бойроқ бўлардик"\n13-09-2018, 18:12, Жамият\nБеларусь Президенти: “Шавкат Мирзиëев жуда тажрибали¸ истеъдодли¸ ақлли ва узоқни кўра оладиган раҳбардир”\n6-03-2018, 12:53, Жамият\nИнстаблогер Дониёр Қаюмовнинг Malibu’си рухсатсиз «тонировка» қилингани учун жарима майдончасига олиб кетилди


Форех маълумот манбалари\nМазкур бўлим интернет-трейдингга бағишланган энг оммабоп ахборот Forex ресурслар, молия мавзусидаги интернет-порталлар ва сайтлар тўпламидан ташкил топган.\nБўлимда тақдим этилган ресурслар орасида молия бозори билан боғлиқ, шунингдек Forex валюта савдоси билан боғлиқ хилма-хил йўналишдаги маълумотларни топишингиз мумкин. Мазкур бўлимдан фойдаланишдан аввал, илтимос, ИнстаФорекс каталогларидан фойдаланиш тўғрисида келишув билан танашиб чиқинг.\nFX.co трейдерлар портали\nFX.co - Форекс дунёсида трейдер учун универсал портал. Мазкур ресурсда порталдан фойдаланувчи ҳар бир киши ўзи учун замонавий трейдерга керак бўлган сервис ва хизматларни топади: ўз ҳисоб-варағига хизмат кўрсатиш хизматидан тортиб то долзарб ахборотнинг улкан массивидан фойдалашгача. Иқтисодиёт янгиликлари, молия янгиликлари, таҳлиллар, трейдерлар танлови, Forex TV, савдо қилига ўргатиш ва форекс форуми.


Россиялик блогерни UZB рақамли машиналар қўриқлаб юрди. Унинг ҳаракатларига нега ҳуқуқий баҳо берилмади? - Zamin.uz\n08:44 / 15.07.2021\nРоссиялик бир блогернинг пул тарқатиш ваъдасига ишонган 200 дан ортиқ ёшлар 13 июль куни кечқурун Тошкентдаги Амир Темур хиёбони атрофида тўпланди. ИИВ ва Миллий гвардия махсус бўлинмалари йиғилганларни ҳайдаб солди. Блогер билан эса профилактик суҳбат ўтказилди холос. Яна бир эътиборли жиҳат, меҳмонни номаълум сабабларга кўра ЙПХ ходимлари ва ҳатто UZB-тоифа рақамли машиналар ҳам қўриқлаб юрди, бу ҳимоя ўзбекистонлик солиқ тўловчиларга қанчага тушгани маълум эмас.\nХўш, юзлаб ёшларни ярим кечаси, боз устига коронавирус яна авж ола бошлаган вақтда бир жойга йиғилишга мажбур қилган блогер ким ўзи?\nТармоқда “Субо” тахаллуси билан фаолият олиб борувчи 22 ёшли Субхан Мамедов ўзининг Instagram ва YouTube саҳифаларига пранклар, қўшиқлар ва бошқа турли хил видеолар жойлаб боради. Жами обуначилари сони 4 миллиондан ошади.\n“Субо”нинг айтишича, у аслида Нукусга, ўзининг обуначиси бўлган бир беморнинг оиласи билан танишиб, уни Дубайга олиб кетиш учун келган.\nУ Нукусдаги ишларини тамомлагач, кеч соат 23да Тошкентда бўлиши ва Амир Темур хиёбонида мухлислари билан қисқача учрашув ўтказгач, уларга гўёки пул тарқатиши ҳақида Instagram stories'да ёзиб қолдирган.\nҚизиқ тарафи, “Субо” Ўзбекистон бўйлаб ҳаракатланганида Хоразмдан Нукусга кетишида ва бошқа бир қанча видеоларида йўл-патруль хизмати машиналари ва махсус сигналли, UZB тоифасидаги рақамга эга автомобиллар ҳамроҳлиги, ҳимояси остида юрган.\nБлогер қайси асосларга кўра ҳимоялангани, уни қўриқлаш учун ўзбекистонлик солиқ тўловчилар ҳисобидан қанча сарфлангани номаълум.\nТошкентга йўл олган Субхан Мамедовни 200 га яқин ёшлар Амир Темур хиёбонида кутиб туришган. Тармоқда тарқалган видеоларда дастлаб навбатчиликда юрган ички ишлар ва миллий гвардия ходимлари тўпланганларни огоҳлантириш билан тарқатиб юбормоқчи бўлганини кўриш мумкин.\n“Субо” етиб келгач, ИИВ ходимлари уни ўраб олган одамлар орасидан олиб чиқиб кетишади. Тўпланганларни тарқатиш учун қўшимча кучлар чақирилади. Махсус бўлинмалар оломонни тарқатиш учун қандай куч воситаларидан фойдалангани номаълум. Уларда фақат резина дубинка ва каска бўлганини кўриш мумкин.\nВидеолардан бирида орган ходимларидан бири жараённи видеога олаётган шахсга қаршилик қилганини кўриш мумкин.\nТошкент шаҳар Ички ишлар бош бошқармасининг маълум қилишича, блогерни обуначилари ўраб олганда ходимлар уни олиб чиқишган ва бўлимда профилактик суҳбат ўтказилган. Тўпланган фуқаролар ҳам фақат тарқатиб юборилган, ҳеч кимга маъмурий баённома тузилмаган. Шунингдек жароҳатланганлар ҳам бўлмаган.\nФуқароларни бундай чақириқларга учмасликка ва карантин қоидаларига риоя этиб, оммавий тўпланмасликка чақирган пойтахт ИИББ негадир бир қанча ҳуқуқбузарлик содир этган россиялик блогер билан фақат профилактик суҳбат ўтказиш билан чекланган холос.\nМасалан, мамлакатда коронавирус билан боғлиқ эпидемиологик вазият ёмонлашаётгани фонида Республика махсус комиссияси қарори билан очиқ майдонлар ёки ёпиқ мажмуаларда бўлишидан қатъи назар, барча турдаги оммавий байрам тадбирлари тўхтатилган.\nМаъмурий жавобгарлик тўғрисидаги кодекснинг 200-1-моддасига кўра, оммавий тадбирлар ўтказиш қоидаларини бузиш фуқароларга 5–15 БҲМ, мансабдорларга эса 15–25 БҲМ жарима солишга сабаб бўлади.\nУшбу кодекснинг 54-моддасида карантинли ва инсон учун хавфли бўлган бошқа юқумли касалликлар пайдо бўлишининг ёки тарқалишининг олдини олиш мақсадида белгиланган мажбурий қоидаларни бузиш фуқароларга 20 БҲМ, мансабдор шахсларга эса 30 БҲМ жарима солишга сабаб бўлиши ёзилган.\nБундан ташқари, блогернинг ҳаракатлари таркибида йиғилишлар ва намойишлар уюштириш тартибини бузиш ва ёлғон ахборот тарқатишга доир ҳуқуқбузарлик элементлари бор ёки йўқлигига ҳам ҳуқуқий баҳо берилмаган.\nҲаракатларида қатор ҳуқуқбузарлик аломатлари бўлган россиялик блогерга ҳуқуқни муҳофаза қилувчи органлар томонидан фавқулодда эҳтиром ва илтифот кўрсатилишининг сабаблари жамоатчилик вакилларида эътироз уйғотмоқда.\n“Қонун маҳаллий блогерга ҳам, хорижий блогерга ҳам баробар бўлиши керак. Тартиббузарларни бундай эҳтиром ила яна кузатиб қўяверсак, эртага ўзимизга қийин бўлади”, – дея ёзди Масс-медиа фонди раиси Комил Алламжонов.\nБлогер Отабек Бакиров эса Россияда ўзбекистонликлар шу каби қилиқлар қилишса, қандай чора кўрилиши ҳақидаги саволни ўртага қўйган.\n“Тошкентдаги Амир Темур хиёбонида россиялик блогерни кутиб олиш учун 150-200 нафарга яқин ёшлар йиғилган. Бу йиғинда иштирок этган ёшлар томонидан мамлакатимизда ўрнатилган ижтимоий масофа сақлаш, ниқоб тақиш каби карантин қоидаларига мутлақо риоя этилмаган. Айтиш керакки, бу ҳолат коронавирус инфекциясининг янада кенг тарқалиши ва эпидемиологик вазият янада оғирлашишига олиб келиши мумкин”, – дейилади ССВ баёнотида.\nОлий Мажлис Қонунчилик палатаси депутати Расул Кушербаев эса “содда одамларнинг ишончи ҳисобига бойлик орттирувчи бир шахс”нинг Ўзбекистонга келиб, айни карантин вақтида пойтахтнинг қоқ марказида уюштирган тартибсизлигини ҳеч нима билан оқлаб бўлмаслиги билдирди.\n“Ўзимизни оддий фуқароларга битта маска тақмагани учун максимал жазо берилаётгани олдида бу шахс билан шунчаки профилактик суҳбат ўтказиш билан чекланилган бўлса, мен ҳам қойил қолмадим. Бу нима аҳвол?” – дейди депутат.\nБир неча соат аввал блогер БААга етиб олгани ва Ўзбекистонда бўлган ҳодиса юзасидан афсусдалигини айтиб чиқди.\nЯнгиликлар » Жамият » Россиялик блогерни UZB рақамли машиналар қўриқлаб юрди. Унинг ҳаракатларига нега ҳуқуқий баҳо берилмади?


Меркель: Германия яхши ҳаёт илинжида келаётган афғонларни қабул қилмайди\n21:15 / 02.12.2015\nГермания канцлери Ангела Меркель Германияга яхши иқтисодий шароитларни олиш учун келаётган афғонлар ортига, яъни Афғонистонга юборилишини айтди. Бу ҳақда Reuters ахборот агентлиги маълум қилди.\nМеркель бу ҳақда Афғонистон президенти Ашраф Ғаний билан Берлинда биргаликда берган матбуот-анжуманида айтди. Унинг айтишича, Германия немис армияси каби хорижий кучларга ишлагани учун жиддий хавфда қолаётган афғонлар олдидаги гуманитар мажбуриятларини бажаради.\n“Бироқ қочқинлар яхши ҳаёт илинжида келганда ва мен бу умид уларнинг кўпчилиги учун улкан эканлигини биламан, унда уларга бошпана ёки турар-жой олиш учун мақом беришга сабаб йўқ”, деб айтди Меркель ва бундай вазиятларда улар мамлакатдан чиқарилиб юборилишини айтди.\nАввалроқ Кобул Германиядан депортация қилинган барча афғонларни яна қабул қилиб олишини айтган эди.


12:04 / 30.11.2015\nБир шоҳнинг икки вазири бор эди. Бири ақл-фаросати, тўғрисўзлиги билан эътиборга тушган, подшо кўп масалаларда ундан маслаҳат олар эди. Бу вазир бировга ёмонлиги йўқлиги билан ажралиб турар, унинг “Яхши одамга яхши муносабатда бўлинг, ёмонга ўзининг ёмонлиги етади” деган гапи эл орасида машҳур бўлиб кетган эди.\nНариги вазир эса унинг саройдаги мавқеи ва одамлар орасидаги обрў-эътиборига ҳасад қиларди. Кунларнинг бирида ҳасадчи вазир подшонинг қабулига кириб, деди: “О, подшойи олам! Севимли вазирингиз: “Шоҳимизнинг оғзидан ёқимсиз ҳид келади”, деб айтди”. Ҳукмдор севимли вазирига алоҳида меҳр қўйганди, шу сабабли бу вазирнинг сўзларига ишонмади. Ҳасадчи эса шоҳнинг шундай муносабат кўрсатишини ҳисобга олиб қўйганди: “Уни ҳузурингизга чақиринг, сизга яқинлашган пайти қўлини бурнига олиб боради, шунда мен бу гапларни бекорга айтмаганимга амин бўласиз”, деди у.\nҲукмдор босиқлик билан буюрди: “Яхши, уни чақириб кел-чи”. Ичиқора вазир рақобатчисини зиёфатга таклиф этди ва овқатга жуда кўп саримсоқ қўшди. Емаганига қўймади. Тушлик тугаган заҳоти биринчи вазирга уни подшо йўқлаётгани, зудлик билан бориши кераклиги айтилди. У, иложсиз, саройга йўл олди.\nПодшо унинг саломига алик олди-да: “Қани, менга яқинроқ ўтир-чи”, деб буюрди. Вазир ҳукмдорга яқин келган заҳоти саримоқ ҳиди билинмасин деб қўллари билан оғзини ёпди. “Ҳа, нариги вазирим тўғри гапирган экан”, деб ўйлади шоҳ. Сўнг бир қоғозга мактуб ёзди-да, уни элтиб беришни вазирга топширди. Подшо кимнидир мукофотлашни истасагина ўз қўллари билан хат ёзарди. Воқеалар нима била тугашини интиқлик билан кутиб турган ҳасадчи вазирнинг ҳафсаласи бир бўлди. “Бу ярамас қутулиб қолибди-да, унинг устига мукофот ҳам олибди” деб ўйлади у ва рақибидан хатни унга беришини илтимос қилди. Бағрикенг вазир унинг илтимосини қабул қилди ва қаерга, кимга элтиб бериши кераклиги тушунтирди.\nЛекин хатда ҳеч қанақа мукофот ҳақида гап йўқ эди. Унда “Бу хатни олиб борган кишининг бошини танасидан жудо қилинг!” деб ёзилган эди. Биринчи вазирининг саройга соғ-омон кириб келганини кўрган подшо бунда бир сир борлигини англади. Вазир унга бўлган воқеаларни айтиб берач, “Сен ҳақ экансан. Ёмонга ўзининг ёмонлиги етарли экан”, деди ва донишманд вазирига бўлган меҳри яна бир карра ортди.\nМанба: Muxlis.uz / “Ирфон” тақвимининг 2014 йил 1-сонидан олинди


Ўрхон Инанди иши: Қирғизистон прокуратураси чегарачиларга қарши иш очди\nҲарбий прокуратура “Сапат” таълим муассасаси президенти Ўрхон Инандини экспорт қилиш фактини текширишни бошлади. Адвокатлар Бош прокуратурага мурожаат қилганидан кейин тергов бошланди.\nТергов Қирғизистон Республикаси Миллий хавфсизлик давлат қўмитаси Чегара хизмати ҳарбий хизматчиларига нисбатан олиб борилмоқда. Қирғизистон Республикаси Жиноят кодексининг 331-моддаси (Эҳтиётсизлик) ва 371-моддалари (Чегара назоратини ўтказиш қоидаларини бузиш) бўйича судгача иш юритила бошланди. Бу ҳозирда мавжуд бўлган барча маълумотлар. Бош прокуратуранинг хабар беришича, улар ҳозирча иш тафсилотларини бера олмайдилар.\nЎрхон Инандининг ҳимояси асосий назорат органидан Чегарага қарши чора кўришни сўради. Ҳуқуқшунос Таалаигул Токтакунова, Ўрхон Инандини Қирғизистондан чиқариб юбориш фактини текшириш, тегишли ходимларнинг ҳаракатларига ҳуқуқий баҳо бериш керак, деб ҳисоблайди.\n«У аэропорт орқали Тамчига учиб кетди ёки чегарани бошқа жойда кесиб ўтди — ҳар ҳолда, бу чегарани ноқонуний кесиб ўтиш. Демак, чегарачилар айбдор. Ким таржима қилган, қандай қилиб? Шунинг учун биз Чегара хизматига қарши иш қўзғатиш учун ариза ёздик. Қандай қилиб тирик одам чегарани кесиб ўтади? Агар у чегарани қонуний равишда кесиб ўтган бўлса, у буни нима асосда қилганини тушунтириб берсин», — деди Токтакунова.\nМиллий Хавфсизлик Давлат Қўмитаси чегара хизмати ҳозирча иш қўзғатилганига изоҳ бермади.\nИнанди 1 июнга ўтар кечаси Бишкекда ғойиб бўлди. Тахминан бир ой ўтгач, уни Туркияга олиб кетишгани маълум бўлди. Бу қандай йўл билан ҳалигача маълум эмас. Инанди Туркиядаги адвокати Халил Иброҳим Йилмазга уч қирғиз йигит томонидан ўғирлаб кетилганини, кўзларини боғлаб, уни олиб чиқишга ёрдам берганини айтди. Бошқа тафсилотлар, адвокатнинг сўзларига кўра, ҳозирча номаълум.\nЭслатиб ўтамиз, 10 июль куни Ички ишлар вазирлиги 2016 йилда Туркиянинг 10 нафар фуқаросига ноқонуний равишда фуқаролик бериш фактлари бўйича жиноий иш очгани маълум бўлди. Асосий гумонланувчи — ўша пайтда фуқаролик комиссиясини бошқарган Фарид Ниёзов. Бу ишга собиқ президент Алмазбек Атамбаев ҳам алоқадор.\nАввалроқ, Миллий хавфсизлик давлат қўмитаси раиси Камчибек Ташиев Ўрхон Инандининг Қирғизистон паспортини олганда Туркия фуқаролигидан воз кечмаганини, шунинг учун уни Туркияда жиноий жавобгарликка тортиш қонуний эканлигини айтган эди.


Иқтисодиёт » Страница 4\nсана : 01-02-2019 / Иқтисодиёт\nАвтомобиль саноатида Ўзбекистон Япониядан нималарни ўрганиши керак?\nсана : 31-01-2019 / Иқтисодиёт\n1930 йилларда Япония автомобиль бозори тўлиқ Форд ҳамда Женерал Моторс каби Америка фирмалари қўлида эди. Лекин ҳеч ким бу даврда тасаввур ҳам қилмаган, ярим асрдан кейин Япониянинг миллий фирмалари дунё бозорининг асосий ўйинчисига айланади, деб.\nсана : 28-01-2019 / Иқтисодиёт\nЎзбекистон Республикаси Марказий банки 29 январдан хорижий валюталарнинг сўмга нисбатан янги қийматини белгилади.\nсана : 28-01-2019 / Иқтисодиёт, Жиззах янгиликлари\n"Жиззах пластмасса” акциядорлик жамиятида италиялик инвесторлар ва жиззахлик тадбиркорлар муассислигида "Jizzakh Stone Quality” МЧЖ шаклидаги Ўзбекистон – Италия қўшма корхонаси иш бошлади.\nсана : 26-01-2019 / Иқтисодиёт\nLada’га ўзбекларнинг жавоби: ҳаммаси тугадими?\nсана : 25-01-2019 / Иқтисодиёт\nРасмий равишда, компания бозорни тарк этмаган бўлса ҳам, Москвада ярим йилдан бери Ravon машиналари сотилмаяпти. Бу ҳақда «auto.mail.ru» хабар берди.\nсана : 24-01-2019 / Иқтисодиёт\nГулнора Каримовага тегишли 800 миллион франкни ўзида сақлашни истамаётган Швейцария ҳукумати пулларни Ўзбекистонга қайтаришга шошмаяпти деб ёзадиKun.uz нашри.\nсана : 23-01-2019 / Иқтисодиёт\nЎзбекистон Республикаси Марказий банки олтин-валюта захиралари тўғрисидаги маълумотни эълон қилди.\n15 январь куни Олий Мажлис Сенати 100 минг сўмлик банкнота намунаси ва дизайнини маъқуллади.Ўзбекистон Республикаси Мажлиси Сенати 100000 (юз минг) сўмлик банкнот намунаси ва дизайнини маъқуллагани ҳақида хабар берган эдик.


“ЭЪТИРОФ -2013” ХАЛҚ КУТГАН МУКОФОТ! 21.12.2013 13:23\nМуҳтарам Президентимиз раҳнамолигида бадиий ижод, маданият ва санъат, журналистика ва спорт соҳаларини янада ривожлантириш борасида кўрсатилаётган улкан эътибор ва ғамхўрликлар замирида халқимиз, айниқса, ёш авлод маънавиятини юксалтириш, уларни ҳеч кимдан кам бўлмаган соғлом ва баркамол авлод сифатида вояга етказишдек эзгу мақсадлар мужассам. Мамлакатимизда маданият, санъат, бадиий ижод, журналистика ва спорт соҳаларини янада кенг ривожлантириш, мазкур соҳаларда ютуқ ва муваффақиятларга эришиб келаётган энг фаол ижодкорларни қўллаб-қувватлаш мақсадида, юртимизда илк бор ташкил қилинган “Эътироф” мукофоти совриндорларини тақдирлаш маросими 2013 йилнинг 20 декабрь куни “Истиқлол” санъат саройида тантанали равишда ўтказилди.\nМазкур тақдирлаш маросимида, меҳнатлари эъзозу ҳурматга лойиқ топилган, юқоридаги соҳаларнинг муносиб вакиллари 23 та номинация бўйича “Эътироф” мукофоти совриндорлари бўлишди. Соврин, статуэтка, диплом, ҳамда маълум бир миқдорда маблағ чекидан иборат. Ғолибларга мукофотлар маданият, санъат, бадиий ижод, журналистика, спорт соҳасида катта ҳурмат ва эътиборга сазовор бўлган соҳа вакиллари, устоз-мураббийлар томонидан тантанали равишда топширилди.\nТақдирлаш маросимининг тантанали тадбири, таниқли санъаткорлар, спортчилар, ижодкорларни, “Истиқлол” санъат саройи кираверишидаги қизил йўлакдан ўтиб, саройга кириб келишларидан бошланди.\nCанъат саройи фойеси эса, киноижодкорлар томонидан худди кино музейи каби, кино соҳасига хос композициялар билан безатилган эди.\nСўнг, “Истиқлол” санъат саройининг залида тантанали маросим ўтказилди.\nДастлаб, саҳнага чиққан “Ниҳол” мукофоти совриндорлари Машҳурбек Раимжонов ва Дилфуза Қобилова “Алпомишлар юрти бу диёр” қўшиғи билан тақдирлаш маросимини очиб бердилар.\nСўнг, “Ниҳол” мукофоти совриндори Машҳурбек Раимжонов ва актриса Шахзода Мухамедова бошловчи сифатида, тақдирлаш маросимининг биринчи блогини олиб боришди.\nШахзода Муҳамедованинг Райҳон ва Манзурага пародияси томошабинларнинг янада кайфиятини кўтарди.\nМаросимда, Маданият ва спорт ишлари вазири Минҳожиддин Ҳожиматов сўзга чиқиб, 2013 йилда маданият ва спорт соҳасидаги катта ижобий ўзгариш ва муҳим янгиланишлар, илгари сурилган ташаббуслар ва янги ғоялар, ўтказилган бир қатор маданий тадбирлар ва спорт мусобақалари ҳақида фикр билдириб ўтди.\nСўнг, “Ассалому алайкум” қўшиғи ва унга саҳналаштирилган болалар рақси билан “Аладдин” болалар эстрада ансамбли саҳнага чиқдилар.\nТадбирни Ўзбекистонда хизмат кўрсатган артист Ҳосила Раҳимова,\n“Ниҳол” мукофоти совриндорлари Юлдуз Турдиева ва\nҲулкар Абдуллаева “Якка бу Фарғонада” қўшиғи билан давом эттирдилар.\nРақсида Зарина Аҳмедова, Шодиёра Омонова, Регина Давлетова иштирок этдилар.\nЎзбекистон Халқ артисти Муножат Йўлчиева ва\nЎзбекитонда хизмат кўрсатган артист Тоир Қўзиев “Соқиномаи савти калон” мумтоз қўшиғини маромига етказиб ижро қилдилар.\nРақсида “Тумор” ансамбли иштирок этди.\nШундан сўнг, “Йилнинг энг моҳир мумтоз қўшиқ ижрочиси” номинацияси бўйича аввалига номинантлар эълон қилинди. Ғолибни Ўзбекистон Халқ артисти Муножот Йўлчиева анъанавий конвертни очиб, эълон қилди.\nҒолиблар Элмурод Аҳмедов ва Фурқат Ашуралиев бўлишди!\nҒолибларга мукофот Муножот Йўлчиева томонидан тантанали равишда топширилди.\nСўнг, Ўзбекистонда хизмат кўрсатган артист Абдурашид Йўлдошев “Хабаринг йўқ” қўшиғини ижро этди.\n“Юртим жамоли” қўшиғини Ўзбекистон Халқ артистлари Насиба Абдуллаева,\nМансур Тошматов, ҳамда “Элдидо” ва\n“Уммон” гуруҳлари биргаликда ижро қилишди.\nШундан сўнг, иккинчи блог бошланиб, унда Ўзбекистон халқ артистлари Насиба Абдуллаева ва Мансур Тошматов бошловчилик қилишди. “Йилнинг энг яхши рассоми” номинациясини эълон қилиш учун саҳнага Ўзбекистон Халқ рассоми Акмал Нур таклиф этилди.\nАкмал Нур анъанавий конвертни очиб ғолибни эълон қилди. Номинантлардан “Арт трио” гуруҳи ғолиб бўлди.\n“Йилнинг энг моҳир дизайнери” номинацияси бўйича эса, Марина Бородина ғолиб деб топилди.\n“Йилнинг энг моҳир амалий санъат устаси” номинацияси ғолибини Халқ рассоми Равшан Миртожиев эълон қилди. Мазкур номинация ғолиб, амалий санъат устаси Ортиқ Файзуллаев бўлди!\nШундан сўнг, хонанда Алишер Файз миллий фольклёр йўналишидаги “Дўмбирам” қўшиғини ижро қилган бўлса,\nундан сўнг, “Ниҳол” мукофоти совриндори Рўзихон Нурматова, хонандалар Нилуфар Муродова, Рухшона Ғиёсова ва “Тантана” болалар ансамбли “Салламно” қўшиғини ижро қилдилар.\nУчинчи блогда, бир йўла 4 бошловчи сухандонлар, Жамшид Умрзоқов, Баҳодир Мағдиев, Акмал Мирзо ва Зиёвуддин Аҳмаджоновлар саҳнага чиқишди.\nУчинчи блогдаги илк номинация “Йил телелойиҳаси” бўйича, ғолибни, “Ўзбекистонда хизмат кўрсатган маданият ходими” Дилором Умаров эълон қилди.\n“Тараннум” телелойиҳаси учун “Ўзбекистонда хизмат кўрсатган артист”, сухандон ва хонанда Шуҳрат Қаюмов, ғолиб деб топилди!\n“Йил радиолойиҳаси” номинацияси бўйича, ғолибни “Ўзбекистонда хизмат кўрсатган маданият ходими” Абдумўмин Ўтбосаров эълон қилди.\nҒолиба Фарғонадан “Аждодлар заковати” лойиҳаси учун Шоҳиста Толипова бўлди.\n“Йилнинг энг фаол телерадио ва тадбирлар бошловчиси” номинацияси бўйича ғолибни “Ўзбекистонда хизмат кўрсатган артист” , сухандон Галина Мельникова эълон қилди.\nҒолиба Саида Давлетова бўлди!\n“Йилнинг энг яхши бадиий асар муаллифи” бўйича Эшқобил Шукур ғолиб бўлди.\nТақдирлашлардан сўнг, хонанда Шахзода “Гўзал қизлар” қўшиғини куйлади. Рақсида “Флэш дэнс“ гуруҳи бўлди.\n“Ўзбекистонда хизмат кўрсатган артист”, “Болалар” гуруҳи Тоҳир Содиқов, “Керак эмас” қўшиғини ижро этди.\nШундан сўнг, тўртинчи блог бошланиб, саҳнага сўз усталари Шукурулло Исроилов ва Ҳалима Иброҳимовалар, “Ниҳол” мукофоти совриндорлари, хонандалар Ойбек ва Нигора билан чиқиб келишди.\nСўнг, бир оз ўтиб, блогни Шукурулло Исроилов ва Ҳалима Иброҳимоваларнинг ўзлари давом эттиришди.\nЎзбекистонда хизмат кўрсатган артистлар Нормўмин Султонов, Самандар Алимов, ҳамда “Ниҳол” мукофоти совриндори Барно Исматуллаевалар Ж.Вердининг “Давра қўшиғи” “Травиата” операсидан куйлашди.\nНавбат, яна тақдирлаш, навбатдаги номинацияларга етиб келди.\n“Йилнинг энг яхши опера ижрочиси” номинацияси бўйича ғолибни Ўзбекистон Санъат арбоби Анвар Эргашев эълон қилди.\nНоминантлардан Самандар Олимов ғолиб деб топилди!\n“Йилнинг энг яхши театр актёри” номинацияси бўйича, ғолибни Ўзбекистонда хизмат кўрсатган артист Раъно Ярашева эълон қилди.\nБу номинация бўйича, Ўзбекистон Халқ артисти Муҳаммадсоли Юсупов ғолиб бўлди!\n“Йилнинг энг яхши театр актрисаси” номинацияси бўйича ғолибни Ўзбекистон Халқ артисти Ёқуб Аҳмедов эълон қилди.\nНоминация ғолибаси актриса Лизахон Холиқназарова бўлди.\n“Йилнинг энг яхши театр режиссёри” номинацияси бўйича эса, режиссёр Ҳайдарали Қосимов ғолиб деб топилди.\n“Отмагай тонг” мумтоз қўшиғини, “Ўзбекистонда хизмат кўрсатган артист” Шуҳрат Қаюмов,\n“Ниҳол” мукофоти совриндорлари Умидахон,\nҳамда Милена Мадмусаевалар ижро қилишди.\nБешинчи блогни олиб бориш учун саҳнага бошловчи сифатида “Ниҳол” мукофоти совриндорлари, хонандалар Ойбек ва Нигора билан чиқиб келишди.\nНавбат бешинчи блогдаги номинацияларга етиб келди.\n“Йилнинг энг яхши кино актёри” номинацияси бўйича ғолибни Ўзбекистонда хизмат артист Лола Элтоева эълон қилди.\nМазкур номинация бўйича актёр Толиб Мўминов ғолиб бўлди!\n“Йилнинг энг яхши кино актрисаси” номинациясини эса, Ўзбекистон Халқ артисти Эркин Комилов эълон қилди.\nБу номинация бўйича Ўзбекистонда хизмат кўрсатган артист Раъно Шодиева ғолиб деб топилди!\n“Йилнинг энг яхши кино режиссёри” номинацияси ғолибини Ўзбекистонда хизмат кўрсатган маданият ходими, “Ўзбеккино” Миллий агентлиги Бош директори Жаҳонгир Қосимов эълон қилди.\nҒолиб кинорежиссёр Ҳилол Насимов бўлди!\nШундан сўнг, “Ниҳол” мукофоти совриндори Зиёда ва\n“Марди майдон”-жонли ижродаги қўшиқлар фестивали совриндори Марат Содиқов, Шарл Азнавур репертуаридан “Абадий севги” қўшиғини куйладилар. Акробатик раққоса эса, ўзининг баландда обручдаги ҳаракатлари билан қўшиққа мос романтик ҳолатларни ифодалади.\nЎзбекистонда хизмат кўрсат артист Шахзод гуруҳи солисти Рашид Холиқовни томошабинлар катта қувонч билан кутиб олишди. Хонанда Салвадор Адамо репертуаридан “Tombe la neige” қўшиғини куйлади.\n“Тўлқин” мусиқий-хореографик композициясидан сўнг, Ўзбекистонда хизмат кўрсатган артист Севара Назархон “Улуғимсан Ватаним” қўшиғини куйлади. Бутун зал у билан куйлади.\nОлтинчи блог бошловчилари сифатида ЎзМТРК “Спорт” телеканалининг шарҳловчилари Мирзаҳаким Тўхтамирзаев ва Даврон Файзиев саҳнага чиқишди.\nБу блогда спорт йўналиши бўйича номинациялар эълон қилина бошланди. “Йилнинг энг яхши спорт маликаси” номинацияси бўйича ғолибни “Ниҳол” мукофоти совриндори, хонанда Улуғбек Раҳматуллаев эълон қилди. Хонанда, биринчи марта, тақдирлаш маросимида, ғолибни эълон қилаётганлигини ҳам қувонч билан айтиб ўтди.\nҒолиба Нигина Абдураимова деб топилди.\n“Йилнинг ёш спортчиси” номинацияси бўйича ғолибни, хонанда Лола Йўлдошева эълон қилди.\nҒолиб ёш спортчи Достон Рўзиев бўлди.\n“Йилнинг спорт мураббийи” номинацияси бўйича эса, ғолибни Ўзбекистонда хизмат кўрсатган артист Ўзбек Давлат Миллий Академик театри директори Маҳмуд Исмоилов эълон қилди.\nҒолиб Вячеслав Перетейко бўлди.\n“Йилнинг энг яхши спортчиси” номинацияси бўйича ғолибга мукофотни Ўзбекистон Халқ артисти Муножат Йўлчиева топширди.\nҒолиб спортчи Руслан Нуриддинов бўлди.\nШундан сўнг, хонанда Муниса Ризаева “Севги” қўшиғини ижро қилди.\nҚўшиқдан сўнг, саҳнага еттинчи блог бошловчилари, Сухандонлар Жамшид Умрзоқов, Баҳодир Мағдиев, Акмал Мирзо ва Зиёвуддин Аҳмаджоновлар Янги йил байрами яқинлигини эслатиб, Қорбобо кийимида чиқиб келишди.\n“Йилнинг энг яхши рақс ижрочиси” номинацияси бўйича Регина Давлетова ғолиб топилди!\nШундан сўнг, хонанда Лола Йўлдошева “Love me” қўшиғини куйлади.\n“Ниҳол” мукофоти совриндори “Дурдона” гуруҳи қизлари “Жонажон” қўшиғини ижро қилишди.\nШундан сўнг, Ўзбекистон Халқ артисти Озодбек Назарбеков, Ўзбекистон халқ артисти Гулсанам Мамазоитованинг “Оқ кўйлагим бор дейсан ажаб-ажаб” қўшиғини, ўзининг “Мени кучлироқ сев” қўшиғи мусиқасида, куйлаган бўлса,\nунга жавобан Гулсанам Мамазоитова, унинг “Хафа бўламан” қўшиғини, “Мени кучлироқ сев” қўшиғи билан микс ҳолида куйлаб чиқди.\nШундан, бу икки Ўзбекистон Халқ артистлари саккизинчи блогга бошловчилик қилишди.\nНавбат яна номинацияларга етиб келди.\n“Йилнинг энг фаол эстрада гуруҳи” номинацияси бўйича ғолибни Ўзбекистонда хизмат кўрсатган артист Тоҳир Содиқов эълон қилди.\nҒолиб, “ЭлДиДо” гуруҳи деб топилди!\n“Йилнинг энг яхши бастакори” номинациясида ғолибни Ўзбекистон Санъат арбоби Бастакорлар уюшмаси Раиси Рустам Абдуллаев эълон қилди.\nҒолиба Хуршидахон Ҳасанова бўлди.\nШундан сўнг, хонанда Шохруххон Озодбек Назарбековнинг “Хафа бўламан” қўшиғини куйлади.\nОзодбек Назарбеков эса, Шохруххоннинг “Зўрсан” қўшиғини!\nТақлидчи Шерзод Бин “Севимли санъаткорларим” композициясини тақдим қилди. Унда Озодбек Назарбековдан Улуғбек Раҳматуллаевгача ўхшатиб, ҳазил тарзида тақлидни амалга оширди.\nУндан сўнг, хонанда Улуғбек Раҳматуллаев “Соғиниб” ва “Бемор” қўшиқлари билан барчани хушнуд этди.\nСўнг, “Энг фаол эстрада хонандаси”ни Ўзбекистонда хизмат кўрсатган артист Козим Қаюмов эълон қилди.\nҒолиба “Ниҳол” мукофоти совриндори, хонанда Зиёда бўлди! Номи ғолиба сифатида эълон қилинганида Зиёда ўзини йиғидан тўхтата олмади.\nШундан сўнг, Тақдирлаш маросимининг барча иштирокчилари томонидан “Эътироф” гимни ижро қилинди.\nЮртимизда, маданият, санъат, бадиий ижоднинг энг яхши намуналари, ҳамда спорт соҳасида қўлга киритилган ютуқларни кенг тарғиб қилиш ва оммалаштириш аҳолининг, айниқса, ёш авлоднинг тарбиясида муҳим ўрин тутганлиги учун ҳам, “Эътироф” мукофоти, айни вақтда, энг кутилган ва мазкур соҳаларнинг ривожи учун энг керакли мукофот бўлди, деб ўйлаймиз. Мазкур мукофот, соҳа вакилларини янада кучли ижод қилишга, олдинга интилишга ундайди.


Андижон вилоят ҳокимининг йил сарҳисоби ва янги йилда амалга ошириладиган ишлар бўйича аҳолига мурожаати - Review.uz\nИқтисодий тадқиқотлар ва ислоҳотлар маркази Наманган филиали мутахассиси Андижон вилоят ҳокимининг аҳолига мурожаатини лингвистик-таҳлил қилди. Таҳлил натижасига кўра мурожаатда 11 144 та сўздан фойдаланилган.\n2021 йил 20 декабрь куни Халқ депутатлари вилоят Кенгашининг навбатдаги сессиясида Андижон вилоят ҳокими андижонликларга мурожаат қилди.\nИқтисодий тадқиқотлар ва ислоҳотлар маркази Наманган вилоят филиали томонидан вилоят ҳокимининг мурожаати лингвистик контент-таҳлил қилинди. Тасвирий ифодаловчи сўзлардан фойдаланиб вилоятда 2022 йилда асосий эътибор қаратиладиган соҳаларни кўришимиз мумкин.\nВилоят ҳокими ўз нутқида жами 11 144 сўздан фойдаланган. Энг кўп “Андижон” сўзини – 46 марта, “Аҳоли” сўзини – 40 марта, “Саноат” сўзини – 25 марта, “Ривожлантириш” сўзини - 20 марта ва “Таълим” сўзини 18 марта қўллаган. Бундан ташқари, “Инвестиция”, “Тадбиркорлик”, “Ёшлар”, “Экспорт” сўзлари ҳам кўп такрорланган.\nЖумладан, 2021 йил якуни билан ялпи ҳудудий маҳсулот ҳажмининг ўсиш суръати ўтган йилга нисбатан 2 фоизга, саноат маҳсулотлари ишлаб чиқариш ҳажми қарийб 16 фоизга, қишлоқ хўжалиги маҳсулотлари етиштириш 3,4 фоизга, қурилиш ишлари ҳажми 4 фоизга ва жами хизматлар ҳажми 22 фоиз ўсиши кутилмоқда.\nВилоят аҳолиси жон бошига даромадлар ҳажми 11,8 млн. сўмни ташкил қилиб, ўтган йилга нисбатан ўсиш суръати 110 фоизга тенг бўлиши кутилмоқда.\n2021 йилда аҳолини ижтимоий қўллаб-қувватлаш мақсадида қарийб 142 минг нафар кам таъминланган оилаларга ижтимоий нафақалар учун маҳаллий бюджетдан 480 млрд. сўм ажратилди.\nИнвестиция дастурлари доирасида қиймати 7,6 трлн. сўмлик, 680 та лойиҳалар ишга туширилиб, 39 мингта янги иш ўринлари яратилди. Ўтган 11 ой давомида жами 241 млн. доллар хорижий инвестициялар ҳамда хорижий кредит маблағлари жалб этилди. 2021 йилда 597 млн. долларлик экспорт амалга оширилди ва ташқи савдога йўналтириладиган маҳсулотлар тури 34 тага етди.\n“Обод қишлоқ” ва “Обод маҳалла” дастурлари доирасида 240 млрд.сўмдан ортиқ маблағлар ўзлаштирилиши ҳисобига 5 мингга яқин якка тартибдаги уй-жойлар таъмирланди, 113 та савдо мажмуалари ташкил этилди, 827 км. йўл, 354 км ичимлик суви, 1147 км электр тармоқлари, 9,9 км табиий газ тармоқлари, 277 км. ирригация, 37 та ижтимоий соҳа объектларида қурилиш-таъмирлаш ишлари амалга оширилди. Жами 31 та қишлоқ (маҳалла)да қурилиш-таъмирлаш ишлари бажарилди.\nИжтимоий инфратузилмани яхшилаш доирасида 27 та мактаб, 13 та мактабгача таълим ташкилоти, 7 та соғлиқни сақлаш муассасаси каби объектларни қуриш ва таъмирлаш ишлари бажарилди.\nМактабгача таълимни ривожлантириш борасида амалга оширилган ишлар натижасида, жорий йилда 6 та давлат, 13 та давлат-хусусий шерикчилик асосида йирик ва 1 132 та оилавий мактабгача таълим ташкилотлари ташкил этилиб, қўшимча 44 минг нафар мактабгача таълим ёшидаги болалар қўшимча қамраб олинди. Мактабгача таълимга қамров даражаси йил бошидаги 61,3 фоиздан 75,1 фоизга етказилди.\nХалқ таълими тизими олиб борилган ислоҳотлар натижасида, жорий йилда битирувчиларнинг 26 фоизи ёки 9,5 минг нафари олий ўқув юртларига ўқишга кирди.\nВилоятда олий таълим муассасалари сони 8 тага етказилди. Уларга 50 мингга яқин талабалар қамраб олинмоқда. 2021 йилда Андижон давлат университетининг Педагогика институти ҳамда Польша давлатининг Варшава университети филиали фаолиятини бошлади.\nIT-Park томонидан вилоятнинг барча туман ва шаҳарларида 16 та рақамли мактаб лойиҳаси ишга туширилди.\nСоғлиқни сақлаш соҳасидаги лойиҳалар доирасида ихтисослашган тиббиёт марказлари учун 3 млн. долларлик замонавий тиббий асбоб-ускуналар олиб келинди.\nСоғлом ҳаёт тарзини тарғиб қилиш мақсадида 71 млрд.сўм эвазига 50 км узунликда “Саломатлик йўлаклари” ҳамда 49 км узунликда “Велосипед йўлакчалари” ва 856 та “Workout’ майдончалари ташкил этилди.\nТуризмни ривожлантириш мақсадида жорий йил давомида 2 та меҳмонхона, 3 та хостел ва 26 та меҳмон уйлари ташкил этилди.\nҚишлоқ хўжалиги соҳасида тахминан 79 минг гектар майдонда пахта етиштирилиб, 280 минг тонна ҳосил йиғиштириб олинди. Жами 40 минг гектар майдонда сув тежовчи, шу жумладан, 23 минг гектар майдонда томчилатиб суғориш технологияси жорий қилинди, 16,4 минг гектарда лазерли текислаш ишлари бажарилди.\nЧорвачиликни ривожлантириш мақсадида умумий қиймати 371 млрд. сўмлик 192 та чорвачилик лойиҳалари ишга туширилди.\nЖами 86 гектар майдонда балиқ ҳовузлари ташкил қилиниб, интенсив усулда балиқ парваришлаш йўлга қўйилди.\n2022 йилдаги асосий вазифалар Ўзбекистон Президентининг 2021 йил 6 ноябрдаги лавозимга киришиш тантанали маросимига бағишланган Олий Мажлис палаталари қўшма мажлисидаги “Янги Ўзбекистон тараққиёт стратегияси асосида демократик ислоҳотлар йўлини қатъий давом эттирамиз” нутқида белгиланган “Янги Ўзбекистон Тараққиёт стратегияси”нининг асосий устувор йўналишларидан келиб чиқиб белгиланди.\n- ишсизлик ва камбағалликни қисқартириш бўйича вилоятдаги 138 мингдан зиёд ишсизлар, 205 минг нафар хориждан қайтиши кутилаётганлар ва меҳнат бозорига кириб келадиган 51,6 мингга яқин ёшлар бандлигини таъминлаш учун 191 мингта доимий ва мавсумий янги иш ўринлари ташкил этилади;\n- пахта экинидан қисқартирилган 4,5 минг гектар ер майдонларини аҳолига 10 сотихдан ажратиб бериш ҳисобига 45 минг нафар янги иш ўринлари яратилади.\n- маҳаллий саноатни ривожлантириш ва ҳудудий инвестиция дастурлари доирасида 10,8 трлн. сўмлик 492 та, жумладан, саноатда 296 та, хизмат кўрсатиш соҳасида 129 та ва қишлоқ хўжалигида 67 та лойиҳа амалга оширилади. Мазкур инвестиция лойиҳалари ишга туширилиши натижасида 44 мингдан зиёд янги иш ўринлари яратилади;\n- кичик бизнес ва хусусий тадбиркорликни ривожлантириш мақсадида тижорат банклари томонидан жами 4,6 трлн. сўм, шундан оилавий тадбиркорликни ривожлантириш дастурлари доирасида 855 млрд.сўм миқдорида бўлган имтиёзли банк кредити маблағлари ажратилади.\n- қишлоқ хўжалиги ва томорқаларни ривожлантириш бўйича барча куч ва имкониятлар ишга солинади. Вилоятда томорқаси бор хонадонларга 100 бош парранда, 20 бош қуён, 5-6 бош қўй-эчки, 5-10 бошдан курка ва 5 тадан асалари уяси тарқатилади.\n- 2022 йилда жами 680,8 млн.доллар, шундан, 573 млн.доллар саноат ва 107 млн.доллар мева-сабзавот маҳсулотларини экспорт қилишга йўналтирилади;\n- ирригация ва мелиорация тадбирларига жами 60 млрд. сўм маблағ ажратилади, вилоят бўйича жами 113 млн. куб метр сув тежалади, 30 минг гектар экин майдонларининг сув таъминоти, 23 минг гектар суғориладиган майдонларнинг мелиоратив ҳолати яхшиланади;\n- хизматлар соҳасини ривожлантириш дастури доирасида туризм соҳасини ривожлантириш масадида 57 та меҳмонхона ташкил этилади. Жами 85 мингдан ортиқ маҳаллий ва хорижий сайёҳларга хизмат кўрсатиш орқали хизмат кўрсатиш ҳажми 1,5 баробарга оширилади.\n- аҳолининг уй-жой ва яшаш шароитларини яхшилаш устувор вазифалардан бири бўлади. 2022 йилда 161 та 4374 хонадонга мўлжалланган уй-жой қурилади;\n- 32 та қишлоқ(маҳалла)да 633 млрд. сўмлик “Обод қишлоқ” ва “Обод маҳалла” дастурлари амалга оширилади;\n- ҳудудларда бирламчи тиббий ёрдам хизмати сифатини яхшилаш, соғлом турмуш тарзини тарғиб қилиш доирасида тиббиёт муассасаларида 85 та алоҳида ҳамширалик қабул пунктлари ва 100 та хусусий тиббиёт муассасалари ташкил этилади. Андижон давлат тиббиёт институти ва унинг клиникаси 350 турдаги операцияларни ўтказадиган “тиббиёт маркази”га айланади;\n- мактабгача ва мактаб таълим тизимини ривожлантириш бўйича зарур чоралар кўрилади. Мактабгача таълим билан қамраб олиш даражасини 82 фоизга етказиш мақсадида 18 та давлат, 14 та давлат-хусусий шериклик, 306 та оилавий нодавлат мактабгача таълим ташкилоти ташкил этилади. Вилоятда жами 12 та математика ва физика, кимё ва биология фанларини чуқурлаштириб ўқитишга ихтисослаштирилган мактаблар ташкил этилади;\n- вилоятда келгусида 4 та олий таълим муассасалари ташкил этилади. Андижон чет тиллари институти, Само кластер инновацион технологиялар институти, Ҳиндистон давлатининг Глокал унивeрситeти ҳамда IT технологиялар университети, шулар жумласидандир.


Ўзбекистон Республикаси Адлия вазирлиги - Адлия вазирлиги учинчи марта кетма-кет йилнинг энг намунали вазирлиги деб эътироф этилди.\n14:31:28 (GMT +5), Пш, 26 Мая 2022\nRost24 сайти томонидан ташкиллаштирилган “Йил танлови-2021” якунларига кўра журналист ва блогерлар томонидан Адлия вазирлиги “Йилнинг энг намунали вазирлиги”, Вазирлик ҳузуридаги Давлат хизматлари агентлиги эса “Энг намунали давлат ташкилоти” номинацияларида кетма-кет учинчи марта юксак эътирофга лойиқ кўрилди. Шунингдек, ташкил этилганига икки йилдан сал кўпроқ вақт бўлган Ўзбекистон Республикаси нотариал палатаси “Энг намунали жамоат бирлашмаси” номинациясида 2-ўринни эгаллади.\nТаъкидлаш жоизки, ушбу танловда иштирок этиш учун ҳеч бир ташкилот ёки шахс аввалдан ариза ё бошқа ҳужжатлар топширмайди. Хусусан, Адлия вазирлиги ҳам бутун танлов жараёнини фақат четдан кузатди, яъни бу соф жамоатчилик танлови бўлди. Илк бора ушбу танлов давлатдан мустақил бўлган оммавий ахборот воситаси ташаббуси билан ўтказилгани ва унда давлат тузулмаларига баҳо берилиши жамиятда демократлашув жадаллашаётгани, очиқлик сиёсати табора бўй кўрсатаётганидан даракдир.\nШундай ўзига хос, холис ва шаффоф танловдаги юксак эътироф ҳамда ишонч учун Адлия вазирлиги жамоаси ОАВ ҳамда жамоатчилик фаолларига ўз миннатдорчилигини билдиради.\nШунингдек, ушбу танловни ташкиллаштириб келаётган жамоага машаққатли, айни пайтда жамият тараққиёти ва давлатимиз равнақи учун манфаатли ишларида келгусида ҳам омад тилайди.\nОммавий ахборот воситалари ва блогерлар бугунги кунда мамлакатимизда кечаётган жараёнларда ўзларининг дадил, холис ва фаол ёндашувлари билан иштирок этмоқда, таъсир кўрсатмоқда ва ҳисса қўшмоқда. Яъни кучли фуқаролик жамияти қуриш ва тизимли муаммоларни бартараф этишда ОАВнинг роли ниҳоятда муҳим.\nХусусан, адлия тизими мисолида, нотариат ёки давлат хизматлари соҳасида қатор қоидабузарликлар ва муаммоларни ҳал қилишда журналистлар ва блогерларнинг ҳиссаси катта бўлганини эътироф этиш лозим.\nRost24 сайти эса иш бошлаганига кўп вақт ўтмаган бўлса-да, ўз овози ва ўрнига эга бўлишга улгурди. Биз келгусида ушбу сайтни мамлакатимизнинг илғор, холис, юқори стандартли, ишончли ахборот манбалари қаторида узоқ йиллар етакчи ўринларда бўлишига тилакдошмиз.\nАдлия тизими ушбу эътирофнинг қийматини юксак баҳолайди ва қадрлайди. Шунингдек, масъулиятни ҳис қилган ҳолда бундан кейин ҳам халқни рози қилиш йўлида ўз олдига қўйилган вазифаларни сидқидилдан, ҳалол ва қонунларга таянган ҳолда олиб бориш йўлидан чекинмайди.\nЭътироф учун ташаккур\nҲурмат билан ,\nАдлия вазирлиги жамоаси


Жомбойда автостоянка йўқ: Кўчанинг исталган жойи бу вазифани бажаряпти - zarnews.uz\nЖомбойда автостоянка йўқ: Кўчанинг исталган жойи бу вазифани бажаряпти\nСўнгги бир йилда ҳаракат хавфсизлигини таъминлаш, ЙПХ ходимлари ва ҳайдовчилар ўртасидаги муносабатни тартибга солиш борасида дадил ислоҳотлар бўлди. Гарчи уларнинг айримлари (инспекторларнинг видеоқайд этиш қурилмалари билан хизмат олиб бориши каби) вақтида амалга ошмаган, муддати чўзилган бўлса-да, ислоҳотларни инқилобий баҳолаш мумкин.\nТизимда ҳал этилиши зарур бўлган яна бир муаммо борки, уни ечмай туриб, ҳаракат хавфсизлигини тўлақонли таъминлаш қийин. Гап йўл белгилари билан боғлиқ тушунмовчиликлар ҳақида боряпти.\nКелинг, буни туманимиз мисолида олайлик. Масалан, темир йўл кесишмаси хавфсизликни таъминлаш борасида энг мураккаб нуқталардан бири. Шукур Бурхонов кўчаси (Жомбой маиший хизмат касб-ҳунар коллежи) томондан туман марказига ўтиши керак бўлган ҳайдовчи икки хавфга дуч келади.\nСамарқанд шаҳридан келаётган бошқа автотранспорт воситалари зарурат бўлса, темир йўл кесишмаси томон қайрилиб олиши мумкинми? Бу саволга кўпчилик “Йўқ”, деб жавоб беради. Аммо яқин орада “Бурилиш мумкин эмас” ишорасини берувчи йўл белгиси ўрнатилмаган. Бу эса амалда кесишмадан ўтиб келаётган ҳайдовчига биринчи хавфни туғдиради.\nИккинчиси, Жиноят ишлари бўйича туман суди қаршисига ўрнатилган “Тўхташ тақиқланади” белгиси билан боғлиқ. Эътибор берган бўлсангиз, мазкур йўл белгиси остига “100 метр” изоҳи ҳам ёзиб қўйилган. Демак, бундан фақат суд идораси яқинида автоулов тўхташини чеклаш мақсад қилинган. Аслида, анча олдинроқда – “Агробанк” биноси қаршисидан бу тартиб амал қилгани мақсадга мувофиқ эди. Ана шунда темир йўл кесишмасидан ўтиб келган ҳайдовчилар учун иккинчи хатарнинг олди олинган бўларди.\nМодомики, гап йўл белгилари ҳақида борар экан, яна бир оғриқли муаммони четлаб ўтолмаймиз. Туман маркази бўйлаб ўтган йўлдаги тартибсизликлар...\nАҳвол светофор яқинидан ҳокимлик биноси қаршисигача давом этиши ачинарли, албатта. Аммо ҳайдовчиларни айблай олмайсиз. Чунки, ҳудудда тўхташ тақиқланмаган. Ҳар ҳолда бундай белгига кўзингиз тушмайди. Борингки, бундай белги ўрнатилган тақдирда ҳам бирор ижобий самара беришига ишониш қийин. Вазият аниқ назоратга олиниб, қоидабузарларга чора кўрилмаса, бундан иш чиқмайди.\nМасалан, йўлнинг нариги томонида худди шундай ишора берувчи белги бор. Аммо ҳеч ким бунга амал қилмайди! Пештоқига “Идора ашёлари”, “Авиа-касса”, “Гўзаллик салони” деб ёзиб қўйилган дўконлар олдида деярли ҳар дақиқада тўхтаб турган автомашиналарга кўзимиз тушади. Ваҳоланки, ўша йўлнинг бошига тақиқловчи белги ўрнатилган. Демак, тақиқ белгиси бўладими-бўлмайдими, назорат йўқ экан, тартиб ҳам йўқ.\nАслида, бу тартибсизликлар Ёшлар боғига элтадиган йўлда ҳам, Арчазор хиёбонида ҳам кузатилади. Аммо ҳозирча, бу вазият масъулларни қизиқтирмаяпти.\nЎйлашимизча, муаммога ечим бор. Ҳаммаси автотураргоҳ етишмаслигига бориб тақалади. Умуман олганда, Жомбойда “пичоққа илингулик” тураргоҳлар мавжуд эмас. Дарвоқе, яқинда Арчазор хиёбонига кираверишда “P” ишорали белги ўрнатилибди. Фаҳмлашимизча, энди бу ер хиёбон эмас. Манзил айтишда “Арчазор стоянкаси”, деб юритсак ҳам бўлаверади.\nҲали туман прокуратураси, ИИБ жойлашган кўчада “хизмат автомобилларидан ташқари кириш тақиқланган”ига қарамай, шахсий автотранспорт воситалари қалашиб ётганини айтмадик.\nЎйлаймизки, масъуллар шу каби муаммолар ечимига ҳам вақт топишади.\nТеглар: Жомбой автостоянка\n“Жомбой зиё чашмаси” овоз ёзиш студиясида имконияти чекланганлар учун аудиокитоблар тайёрланди\n2020 йилда 4 та замонавий автостанция қурилади


Жараён 09 November 2018 16:10 542\nЯқинда аниқланган нитрофенил псорален номли табиий бирикмани ботулизм касаллиги вақтидаги фалажликнинг юзага келиш эҳтимоллигини камайтирувчи восита сифатида қўллаш мумкинлиги аниқланди. Ушбу касаллик камдан-кам ҳолда учраса ҳам нерв системасини кучли зарарлаши билан маълум. Бу ҳақида халқаро "Applied and Environmental Microbiology" илмий журнали хабар бермоқда.\nБотулин нейротоксинлари инсониятга маълум бўлган энг хавфли заҳарлардан бири бўлиб, у анаэроб ботулин бактерияларининг (Clostridium botulinum) турли хил штаммлари томонидан синтез қилинадиган иммунологик жиҳатдан фарқли оқсилларнинг етти оиласидан (А-G турлари) бирига мансуб.\nБотулизм касаллиги асосан консерва маҳсулотларида кўпаядиган ботулин таёқчалари мавжуд бўлган озиқ-овқат маҳсулотларини истеъмол қилган вақтда юзага келади. У ниҳоятда хавфли бўлиб, одамнинг нерв тизимига, жумладан, узунчоқ ва орқа мияга жиддий шикаст етказади. Касалликнинг хавфлилик хусусиятларидан бири унга касалликнинг дастлабки босқичларида тахшис қўйишнинг қийинлигидадир. Ушбу хасталик билан оғриган беморларнинг 5-10 фоизи одатда вафот этади. Статистик маълумотларга қараганда, ҳар йили АҚШда ўртача 145 киши ушбу хасталик билан оғрийди. Ўтган йили Украинада ботулизмга чалинган 70 нафар бемордан 8 нафари вафот этган.\nБотулизм нафақат одамларга, балки бошқа кўплаб ҳайвонларга ҳам жиддий хавф солади. Тадқиқотларда ушбу бактерияларнинг каламуш, сичқон, товуқлар, бақалар, балиқлар, моллюскалар, калмарлар, қисқичбақалар, мева пашшалари ва зулукларни кучли зарарлаши аниқланган. Маълумотларга кўра, ҳар йили ушбу касалликдан 10 мингдан 100 минггача бўлган қушлар ҳалок бўлади.\n"Ботулизм ҳар йили дунё бўйича 200 га яқин беморни ҳаётдан олиб кетади. У овқатдан заҳарланишнинг бошқа тури ҳисобланадиган салмонеллёздан кўра қимматга тушади. Ҳозиргача овқатдан заҳарланиш касалликлари орасида энг хавфли тури ботулизм бўлиб қолмоқда", дейди тадқиқот муаллифи, Дартмутдаги Истиқболли фан тадқиқотлари институти профессори Бал Рам Сингх.\nТадқиқот аввалида профессор Сингх ва унинг ҳамкасблари нейронларни зарарлаб фалажлайдиган ботулин нейротоксини таркибидаги ферментнинг тузилишини аниқлашди. Шундан сўнг улар 300 дан ортиқ ҳинд шифобахш ўсимликлари экстрактларидан ташкил топган намуналар ичидан ушбу нейротоксин фаолиятини ингибирлайдиган табиий ферментни қидиришди.\nТадқиқотчилар скрининг усулидан фойдаланган ҳолда ботулин нейротоксини фаолиятини кучли даражада тўхтатишга қодир бўлган нитрофенол псорален (НФП) бирикмасини аниқлашди. Шундан сўнг in vitro усулида лабораториядаги ҳужайралар намунасига ботулин нейротоксинлари орасида энг кучли зарарловчи А турини юқтирилади ва уларга НФП бирикмаси билан таъсир кўрсатилади. Натижада НФП инсон ҳужайрасини кучли зарарлаши кутилган А нейротоксинининг кучини сезиларли даражада камайтира олган. Шундан сўнг ушбу тажрибалар сичқон мускул ҳужайраларида қайтадан ўтказиб кўрилган ва айни ижобий натижага эришилган.\nТадқиқот муаллифларининг таъкидлашларича, псорален моддаси аллақачон АҚШдаги дори воситаларини тасдқиловчи FDA ташкилоти томонидан тасдиқланган. Бу эса нитрофенол псораленнинг (НФП) ҳам дори воситалари қаторига киритилиш жараёнини тезлаштиришга ёрдам бериши мумкин.\n"Turon24" ахборот агентлиги


Шиа фирқалари: зайдийлар (2)\nBy Муҳаммад Ҳабибуллоҳ on 11/02/2018 АҚИДА ДИНЛАР ВА ОҚИМЛАР ШИА\nТўлиқ исми – Зайд ибн Али ибн Ҳусайн ибн Али. Тақрибан, ҳижрий 80 йилда таваллуд топган. Онаси қул бўлган, Мухтор уни Зайнулобидин (Зайнобидин) Алига сова қилган ва шу тариқа Зайд дунёга келган. Зайд ҳақида баҳс юритган китобларда айтилишича, у жуда ҳам шахсиятли, илмли, тақволи бўлган. Восил ибн Атога шогирд тушиб, ундан таҳсил олган. Сўнг Абу Ҳанифа роҳимаҳуллоҳ билан боғланиб, у кишидан ҳам дарс олган. Абу Ҳанифа роҳимаҳуллоҳ Зайдни жуда ҳам яхши кўрган. Абу Заҳранинг айтишича, умавийларга қарши урушга чиқишида Абу Ҳанифа роҳимаҳуллоҳ: “Унинг урушга чиқиши Бадр куни Расулуллоҳ соллаллоҳу алайҳи ва салламнинг жангга чиқишларига ўхшайди”, деган. Шунинг учун бўлса керак, зайдийлар эътиқодий масалаларда мўътазилийларга яқин бўлса, фиқҳий масалаларда ҳанафий мазҳабига яқинлар.\nЗайд умавийларга қарши қўлига қурол олиб жанг қилган. Хўш, Зайд умавий ҳокимларга қарши бош кўтаришининг боиси нима? Жавоб қуйидагича: баъзи манбаларда айтилишича, Зайд умавийларнинг жабру ситамига қарши чиққан. Бошқа манбаларда айтилишича, Зайд умавийларга қарши чиқишни хоҳламаган, халифаликка ҳам даъвогарлик қилмаган. Лекин Халифа Ҳишом ибн Абдулмалик ва унинг амалдорлари томонидан Зайдга нисбатан қилинаётган хўрлашларга чидаб туролмаган. Аниқроғи, Зайд Ҳишомнинг Мадинадаги волийси Холид ибн Абдулмалик ҳамда Ироқдаги волийси Юсуф ибн Умар Сақафийлар ўзига атай ёмон муносабатда бўлаётганини ҳис қилган ва бу хўрлашлар Ҳишом ибн Абдулмаликнингбуйруғи билан бўляпти, деб ўйлаган. Шунинг учун Шомга бориб, халифа билан учрашиб, унга қарши бош кўтариш нияти йўқлигини айтишга қарор қилган. Бироқ халифа уни жуда хунук тарзда қарши олган. Батафсилроқ айтадиган бўлсак, воқеа қуйидагича бўлган: Зайд Шомга борганидахалифа аввал униқабул қилмаган. Зайд нима мақсадда келганинива халифа билан учрашиш ниятида эканини ёзиб,мактуб йўллаганида,халифа мактуб остига: “Мадинадаги амирингга мурожаат қил”, деб ёзиб қайтарган. Зайд халифанинг жавобини ўқиб, Мадинага қайтиб кетмасликка ва халифа билан учрашишга онт ичган.\nОрадан бир қанча вақт ўтиб, халифа барибир уни қабулқилган. Зайд халифанинг ҳузуригакирганида: “Аллоҳга қасам, ким дунёга интилган бўлса,хор бўлган”, деган ва ўтиришга алоҳида жой тополмагани учун эл қатори бўш жойга ўтирган. Сўнг гап бошлаб шундай деган:\n– Ё амиралмўминин, ҳеч ким, мартабаси ҳар қанча улуғ бўлмасин, Аллоҳдан тақво қилишдан беҳожат бўлмас ва ҳеч ким Аллоҳдан тақво қилар экан, хор бўлмас!\n– Ўчир овозингни, қуриб кетгур! Ўзинг қулвачча бўлатуриб халифаликка интиляпсан-у, айтаётган гапингни қара, – деди халифа.\n– Ё амиралмўминин, бу гапингизга жавобим бор, лекин хоҳласангиз, индамай қўяқоламан.\n– Жавоб бер.\n– Оналарнинг ким экани фарзандлар келажагига тўсқинлик қилмайди. Исмоил алайҳиссаломнинг онаси ҳам Исҳоқ алайҳиссаломнинг онасига қул бўлган. Лекин бу унинг пайғамбар бўлишига, арабларга ота бўлиб, наслидан инсониятнинг энг афзали Муҳаммад соллаллоҳу алайҳи ва саллам чиқишига монелик қилгани йўқ. Қолаверса, мени қулвачча деяпсиз, ваҳоланки, мен Али билан Фотиманинг зурриёдиман.\n– Чиқаман ҳам, бундан буён сен ёқтирмаган томонда бўламан!\nШундан сўнг Зайд халифага қарши чиқишга мажбур бўлган. Зайднинг умавийларга қарши чиқиши сабабини шундай изоҳлашади. Бироқ бу воқеа қанчалик рост, қанчалик ёлғон, ёлғиз Аллоҳга аён. Шундан сўнг Зайдга ҳар қанча насиҳат қилинмасин, у фикридан қайтмади. Шиаларнинг гижгижлаши сабабли Кўфага борди. Чунки улар Зайдга ёрдам қилишга ваъда берган эдилар. Бироқ жанг бошланганидан сўнг бу ваъдалари унут бўлди ва шиалар асл башараларини кўрсатдилар. Зайднинг ўзларидан бошқа тарафдорлари айтарлик йўқ даражада эканини билганлари учун душман ҳужум қилиб келаётган бир вақтда: “Отанг Алига зулм қилган Абу Бакр ва Умар ҳақида қандай фикрда эканингни очиқ айтсанггина сенга ёрдам берамиз”, деган шарт қўйдилар. Зайд мунофиқлик қилмасдан, нафси йўлида эътиқодини ўзгартирмасдан шундай деди: “Мен улар ҳақида ҳеч ҳам ёмон гапирмайман. Отамни ҳам улар ҳақида ёмон гапирганини эшитмаганман. Улар бобомнинг (яъни, Расулуллоҳ соллаллоҳу алайҳи ва салламнинг) ёрдамчилари бўлганлар. Мен отам Ҳусайнни ўлдирган, Ҳарра кунида Мадинага ҳужум қилган, Байтуллоҳга манжаниқ билан ҳужум қилган ва уни ёқиб юборган умавийларга қарши чиқдим”. Бу гапни эшитган шиаларнинг тарвузи қўлтиғидан тушиб, ортларига қайтишганида Зайд уларга қараб: “Мени ташлаб кетдинглар”, деган. Шундан сўнг улар “рофизийлар”, яъни “ташлаб кетганлар” номини олишган. Зайд жуда ҳам кам сонли қўшин билан қолган ва Ироқ амири Юсуфга осонгина мағлуб бўлган. Жангда ҳалок бўлган Зайд бир хандаққа дафн қилинган. Юсуф ғалаба қозонганидан сўнг халифанинг буйруғи билан Зайднинг қабрини қазиб, мурдасини бир муддат осиб қўйган, сўнг эса ёқиб юборган.\n“Имом Зайд” китобидаги таржимаи ҳолига қаралсин, 22.\n“Имом Зайд”, 72.\nИбн Асирнинг “Комил” (5\_229, 235, 242 ва 247-бетлари) ҳамда Ибн Касирнинг “Ал-бидоя ван-ниҳоя”китобига (9\_329-330-бетлар) мурожаат қилинсин.\nAvvalgi maqolaАллоҳ суйган бандалар: Ҳалимлик (4)\nKeyingi maqola Тафсири муяссар: “Бақара” сураси, 1-5 оятлар


ЎЗ ЖОНИГА ҚАСД ҚИЛИШ ГУНОХИ КАБИРАДИР — Zamaxshariy.uz\nЎЗ ЖОНИГА ҚАСД ҚИЛИШ ГУНОХИ КАБИРАДИР\nАллоҳ таоло инсонга омонат қилиб ҳаётни, умрни берган. У инсон бу умридан тўғри фойдаланиши, Аллоҳ қайтарган ишлардан сқланиши лозим бўлади. Аллоҳ таоло умрга тегишли қайтарган ишлар – уни зое қилмаслик, вақтни беҳуда ўтказмаслик кабилардир. Чунки биздаги жон, биздаги аъзоларнинг эгаси биз эмасмиз. Буларнинг барчаси Аллоҳ таолонинг мулкидир!\nИнсон ўзига берилган барча илохий неъматларга доимо шукр қилиб, хётда дуч келадиган хар қандай синов, қийинчилик, муваффақятсизлик, мусибатларга сабр қилиши ва Аллох таолонинг рахматидан доимо умидвор бўлиб яшаши лозим. Турли шайтоний васваса, тушкунлик ва умидсизликка берилмай, инсон деган улуғ номга мувофиқ иш тутиши керак. Шунга қарамай, кейинги вақтда жамиятимизда айрим кишилар билиб билмай, айниқса, хотин қизлар ўзларининг жонларига қасд қилиб, Аллох таоло ато қилган хаёт нурини бевақт ўчиришга, икки дунёда абадий лаънатга ва дўзах азобига дучор бўлишдек оғир гунох қилишга ўтмоқдалар.\nАллох таолога шукрки, биз – мусулмонлар инсон учун хамма хаёт шароитлари тўлиқ мухаё қилинган фаровон жамиятда яшамоқдамиз. Биров бировнинг хақхуқуқини камсита олмайди. Бундай адолатли жамиятда яшаш айни саодатдир. Бинобарин, бизнинг ватанимизда ўзини ўзи ўлдиришга ҳеч қандай сабаб йўқ. Баъзи кимсалар ўзини портлатиш билан гўё “шаҳидлик” мақомига сазовор бўлмоқчи бўладилар, аммо улар ўзларининг бу ғайриинсоний харакатлари билан қанчадан қанча бегунох инсонларнинг қони тўкилишига, майиб мажрух бўлишларига сабаб бўладилар. Ислом таълимоти бундай холатни кескин қоралайди ва бегунох бир инсонга қилинган тажовуз деб билади. Бундай қабих ишни қилган кимса бу дунёда хам, қиёматда хам аъзоб уқубатда қолади, деб таъкидлайди.\nСаҳиҳул-Бухорийда эса қуйидагича келган экан: Абу Ҳурайра розияллоҳу анҳу айтади: Биз Хайбар ғазотида қатнашдик. Расулуллоҳ соллаллоҳу алайҳи васаллам ўзлари билан бирга бўлганлардан Исломни даъво қиладиган бир киши хусусида: “Бу дўзах аҳлидан”, дедилар. Уруш бошланганида ҳалиги киши жуда қаттиқ жанг қилиб, жароҳатлари кўпайиб кетди. Баъзи одамлар шубҳага тушишига сал қолди. Шу пайт ҳалиги киши жароҳатнинг оғриғидан қўлини ўқдонига чўзиб, ундан бир ўқни олди-да, у билан ўзини ўзи бўғизлади. Мусулмонлардан бир неча киши шошиб бориб, “Эй Аллоҳнинг расули, Аллоҳ сўзингизни ростга чиқарди, фалончи жонига қасд қилиб, ўзини ўзи ўлдирди”, дейишди. Шунда у зот: “Эй фалончи, ўрнингдан тур-да, “Жаннатга фақат мўмин киради!”, деб жар сол, Аллоҳ динни фожир одам билан ҳам қувватлайверади”, дедилар”.\nХулоса шуки, юқорида ўтган оят ва ҳадислардан ўз жонига қасд қилишнинг нақадар катта гуноҳ экани маълум бўлди. Шундай экан, ёшларнинг арзимас сабаблар билан, масалан дўстлар, ўқитувчилар, ота-она кабилар билан жанжаллашиб қолганда уларга аччиқ қилиб, ёки ҳаётнинг машаққатли синовларига дуч келганда уни кўтаролмай азиз жонига қасд қилиш мутлақо нотўғрдир. Чунки ўз жонига қасд қилиш дунё ҳаётида эришиш мумкин бўлган барча имкониятларга нуқта қўяди. Ўткинчи дунё азобининг ўрнига давомли охират азобини сотиб олади. Аллоҳ таоло барчамизни мазкур гуноҳдан Ўзи асрасин. Бизларни ҳаётнинг қадрига етадиган бандаларидан қилсин!\nPrevious Post:ТАДБИРКОРЛИК ФАРОВОНЛИККА МАДАДКОР\nNext Post:Диний маърифатнинг хусусиятлари


Ўзбекистон озиқ-овқат маҳсулотлар ҳажмини оширмоқчи\nПахта Ўзбекистон қишлоқ хўжалигининг асосий маҳсулоти ҳисобланади.\nЎзбекистон ҳукумати сифатли озиқ-овқат товарлари ҳажмини кўпайтириш ва ассортиментини кенгайтириш тўғрисида қарор чиқарди.\nНорма.уз Иентрнет нашрининг хабар қилишича, 23 август куни ҳукумат қабул қилган қарорга мувофиқ, 2012-2015 йилларда қишлоқ хўжалиги хом ашёсини қайта ишлаш, озиқ-овқат маҳсулотларини ишлаб чиқариш ҳажмини оширишга доир қўшимча чорлар кўрилган.\nЎзбекистон қишлоқ хўжалигининг асосий маҳсулотлари пахта ва буғдой ҳисобланади ҳамда фермер хўжаликлари мустақил тарзда нима етиштиришга оид қарорни бера олмасликларидан шикоят қилишади.\nПахта етиштириш ҳажми камайтирилмаган бўлса-да, кейинги икки йил давомида Ўзбекистон ҳукумати озиқ-овқат маҳсулотлари ишлаб чиқариш ҳажмини ошириш тўғрсида гапирмоқда.


«Ўзга сайёраликлар кемаси» ҳақидаги ҳақиқат ошкор...\n02.07.2019 13:22 0 3966\nАммо бу таҳмин рад этилди. 14 нафар мутахассисдан иборат кенгаш астероидни ҳар томонлама таҳлил қилиб чиқди. Унинг кўриниши, айланиши, тезлиги ва траекторияси кўп бора текширувдан ўтди. Объектнинг ғайриоддий ҳаракатлари чуқур таҳлил қилинди ва Оумуамуа — қуёш энергиясида ҳаракатланадиган сунъий жисм экани ҳақидаги тахминлар инкор этилди.\nОлимлар астероид нима сабабдан ўзининг сайёралар тизимидан чиқиб кетгани борасида тахмин билдиришган. Унга кўра Оумуамуани Юпитерга ўхшаш газ билан қопланган гигант сайёра улоқтириб юборгани айтилмоқда.\nОбъект Қуёш тизимидан чиқиб кетиш асносида кутилмаганда тезлигини оширган. Астрономлар эса Оумуамуанинг тезлиги пасайишини кутаётган эди. Айнан шу ҳолат мутахассислар томонидан ўзга сайёраликлар кемаси билан боғлиқ тахминни жиддий ўрганиб чиқилишига сабаб бўлган эди.


Хиёнаткор эркак юзидан билинади, аёллар эса - йўқ - Zamin.uz\n07:43 / 22 марта 2020\nХиёнаткор эркак юзидан билинади, аёллар эса - йўқ\nҒарбий Австралия Университети олимлари ўтказган тадқиқот натижалари эркакларнинг юзига қараб, шахснинг ўз турмуш ўртоғига нисбатан хиёнатга қанчалик мойил эканини юқори даражада аниқлаш мумкинлигини кўрсатди.\nБироқ олимлар аёлларнинг юзи ўз эгасини «сотмаслиги»ни таъкидламоқда.\nОдатда, одамлар кишининг юзига тикилиб, унга қанчалик ишониш мумкинлигини билса бўлади, дейдилар, аммо аксарият бундай усулда чиқарилган хулосага ишонқирамай қарайди.\nАвстралиялик олимлар эса эркакларнинг юзидаги хиёнат аломатларининг илдизлари қадим эволюция босқичларига бориб тақалишини тахмин қилмоқда.\nЭволюция нуқтайи назари билан қараганда, хиёнаткор турмуш ўртоқ ўз шеригига катта хавф туғдиради: аёл боқувчисиз қолиб кетиши мумкин. Шу сабабдан ҳам, асрлар давомида жуфтлик муносабатларда садоқат даражаси энг муҳим масала бўлиб келган.\nОлимлар 189 нафар инсон (101 эркак ва 88 аёл)нинг ўз турмуш ўртоғига хиёнат қилгани ёки йўқлиги тўғрисидаги маълумотларни ўрганиб чиққанлар. Сўнг тадқиқотнинг бошқа иштирокчиларидан хиёнатга мойиллик аломатини ташқи кўринишга қараб, аниқлашга уриниб кўришни сўраганлар.\nИштирокчилар маълумотлари ўрганилган 189 нафар кўнгиллининг фотосуратига асосланиб, уларнинг хиёнатга мойиллик даражасини 10 балли шкала бўйича баҳолаб чиққан. Сўровномада 1,516 нафар одам: 592 эркак ва 924 аёл иштирок этган.\nНатижалар эркаклар учун кўнгилдагидек бўлиб чиқмаган: иштирокчилар орасидаги ҳар иккала жинс вакиллари ҳам фотосуратларга қараб, қайси эркакнинг хиёнаткор эканини юқори аниқликда тахмин қила олган.\n«Эркак ва аёл иштирокчилар биргаликда эркакларнинг юз кўринишидан хиёнатга мойиллик аломатларини деярли тўғри тахмин қила олдилар, лекин аёллардаги бундай белгиларни аниқлашнинг у қадар имкони бўлмади», дейилади тадқиқотда.\nОлимларнинг маълум қилишича, иштирокчилар кўпроқ қоши қалин, бақувват жағга эга ва лаби ингичка эркакларни хиёнаткор, дея тахмин қилган.\nОлимларга кўра, нега аёллар эмас, балки айнан эркакларнинг юзи шахсиятни «сотиб қўйиши»нинг сабабларига эволюция жавоб бериши мумкин.\nМаълумки, онгли инсоният тарихининг аксар даври давомида ижтимоий-иқтисодий ҳаётнинг асосий қисми эркаклар назорати остида бўлган.\nЭркаклар ўз жинсдошига нисбатан ҳамкор, аёллар эса боқувчи сифатида қараган. Шу сабабдан одамлар учун эркакка қанчалик ишониш мумкинлигини билиш ўта муҳим ҳисобланган.\nНатижада ҳар иккала жинс вакиллари ҳам эркак юзига назар солиб, унинг шахсиятини ўрганишга уриниб келган ва минг йиллар давомида биз бу борада маълум тажриба тўплай олганмиз.\nЭълон қилинганидан сўнг австралиялик олимларнинг бу илмий иши маълум даражада танқидга учраган. Айрим журналистлар уларнинг ишини «2019-йилнинг энг бемаъни тадқиқоти» дея атаган.\nИлм-фан дунёси вакиллари эса нега тадқиқотда фақат оқ танли эркаклар фотосуратларидан фойдаланилганини савол остига олган.\nМуаллифларнинг ўзи эса тадқиқотда аниқланган натижаларга асосланиб, кимнингдир хиёнатга мойиллигини тахмин қилиш учун асослар етарли эмаслигини таъкидлаган.\nҚизиқ, бу тадқиқот Ўзбекистонда кўп бўлган қоши қалин эркакларга ҳам боғлиқмикан?\nОлмослар йўқолган қитъани фош этди


17 апрел 2021, Тошкент вақти: 15:49\nШу йилнинг 10 мартида қамоқ муддати якунланган фарғоналик ҳуқуқ фаоли Ғанихон Маматхоновнинг қачон эркинликка чиқарилиши номаълумлигича қолмоқда.\nҲуқуқ фаолининг ўғли Жалолиддин Маматхонов "Жараён" нашрига отаси Бухородаги 3-сонли тергов изоляторида сақланаётганини маълум қилди. Жалолиддин Маматхоновга кўра, Жазони ижро этиш бош бошқармаси расмийлари унга отасининг яқин кунларда бошқа колонияга этап қилинишини айтган.\nАввалроқ Озодлик радиоси Навои шаҳридаги колонияда сақланган 61 ёшли Ғанихон Маматхонов озодликка чиқиш арафасида рухсатсиз ҳожатхонага чиққани учун жарима изоляторига ташлангани ҳақида хабар берган эди.\nҒанихон Маматхонов 2009 йилнинг 10 октябрида пора берганлик ва фирибгарликда айбланиб қўлга олинган. У тўрт ярим йилга қамалган.


НАВОИЙХОНЛИКЛАР ВА БОБУРХОНЛИКЛАР - Ўзбекистон овози газетаси\nНАВОИЙХОНЛИКЛАР ВА БОБУРХОНЛИКЛАР\nФевраль мамлакатимизда адабиёт, маънавият ойи ҳисобланади. Бу ойда ўзбек мумтоз адабиётининг икки буюк намояндаси — Алишер Навоий ва Заҳириддин Муҳаммад Бобурнинг таваллуд куни кенг нишонланади.\nТошкент солиқ коллежида Заҳириддин Муҳаммад Бобур таваллудининг 533 йиллигига бағишланган кеча бўлиб ўтди.\n— Бобур асарларини мутолаа қилган одам ундан катта маънавий озуқа олади, — дейди Тошкент солиқ коллежи директори Баҳриддин Зайниддинов. — Улуғ мутафаккир асарлари қалбимизда гўзаллик, нафосат, эзгулик туйғусини уйғотади, Ватанни кўз қорачиғидек асраш, астойдил севишга ундайди. Бундай ғоялар ёшларни умуминсоний қадриятларга садоқат руҳида тарбиялашда муҳим ўрин тутади.\nЧилонзор туманидаги 183-умумтаълим мактабида Алишер Навоий, Заҳириддин Муҳаммад Бобур таваллуд кунларига бағишлаб ғазалхонлик кечаси ташкил этилди.\n— Мактабимизда 300 нафарга яқин ўқувчи таълим олмоқда, — дейди адабиёт фани ўқитувчиси Гулором Эгамбердиева. — Улуғ боболаримиз ҳаёт йўли, ижоди, халқимиз маънавиятида тутган ўрнига бағишланган тадбирларда ўқувчиларимиз фаол иштирок этишди. Бугунги кечада 6-синф ўқувчилари Навоий ва Бобур ғазалларини ёддан ўқишди.\nАлишер Навоий ва Бобур таваллуд кунига бағишланган тадбир «Агробанк» АТБда ҳам ўтказилди. Унда банк ходимлари томонидан тайёрланган саҳна кўринишлари намойиш этилди.\n— Инсон қайси касбда ишламасин ўзлигини англаши адабиётдан хабардор бўлиши муҳим аҳамиятга эга, — дейди «Агробанк» АТБ матбуот хизмати ходими Хайрулла Холтўраев. — Шу маънода бугунги тадбир банк ходимларида катта қизиқиш уйғотди. Бу каби маданий-маърифий кечаларни бундан кейин ҳам изчил ташкил этиб боришни режалаштирганмиз.\nМазкур тадбир онлайн режимида «Агробанк» АТБнинг Қорақалпоғистон Республикаси, Тошкент шаҳри ва вилоятлардаги бошқармаларига ҳам узатилди.\nСамарқанд давлат университети қошидаги 1-сон академик лицейида Алишер Навоий таваллудининг 575 йиллиги кенг нишонланди. Тадбирда СамДУ профессори Муродқосим Абдиев, Самарқанд вилояти Ўрта махсус касб-ҳунар таълими бошқармаси ходими Розиқ Файзиев, академик лицей директори Неъмат Абиев қатнашди.\n— Навоийхонлик кечасида лицейимиз ўқувчилари Алишер Навоий ғазалларидан намуналар ўқишди, — дейди ўқитувчи Дилфуза Тошниёзова. — Алишер Навоий асарларидан парчалар саҳналаштирилди. Тадбир сўнггида ўқувчилар Эркин Воҳидов қаламига мансуб «Ўзбек Навоийни ўқимай қўйса...» номли шеърни йиғилганлар эътиборига ҳавола қилиб, барчани Алишер Навоий ижодидан баҳраманд бўлишга чақирди.


Бахтиёр Нуриддинов. Унутилган хотира (ҳикоя) — www.ziyouz.uz\nБош саҳифа Ўзбек насри онлайн антологиясиБахтиёр Нуриддинов (1972)Бахтиёр Нуриддинов. Унутилган хотира (ҳикоя)\nЎшанда улар шаҳарга кўчадиган бўлишди. Отаси “Орзуларим хаёлга айланишини хоҳламайман. Бетакрор истеъдодимни танамга қўшиб қишлоққа кўмишларини ҳам истамайман”, деганди. Бу гапларни унчалик тушунмаган бўлса-да, негадир яшаб турган ҳовлиларини ташлаб кетгиси келмасди. Айниқса, маҳалладаги яқин ўртоқларидан ажралиш у учун катта йўқотиш эди. Янаям тўғрироғи, қўшни қиз – Ифорга ўрганиб қолганди. Буни ҳеч кимга айтолмаса ҳам, мурғак қалби дукуллаб исён қиларди. Аниқ эсида. Воқеалар кўз ўнгида ҳануз бугунгидек жонланаверади…\n…Йўл тараддуди кўрилганди. Жўнаб кетиш олди ҳамма атрофга бирма-бир термиларди. Қадрдон уй уларни қўйворгиси келмаётгандай эди гўё. У югургилаб Ифорларникига чиқиб кетди. Ортидан ота-онаси ҳам кириб келишди. Ифор алланечук бўлиб йўлакда турарди. У барисидан хабардор эди. Онаси ошхонада нималардир тайёрлар, яна алланарсаларни қоғозга ўраб ғимирларди. Уларни кўриб:\n– Ҳозир чиқиб бормоқчийдим, – деди қўлларини сочиққа арта хижолатомуз.\n– Биздан рози бўлинг. Яхши-ёмон гап ўтган бўлса, ёмонликка йўймайсиз, – деди онаси ўтира туриб.\n– Қизиқмисиз, бу нима деганингиз? Ахир, яхши қўшниларимдан айриляпман-ку. Ҳозир йиғлавораман, – деди қўшни аёл онасини қучоқлаб.\nАммо бу гаплардан нима фойда. Ҳаммаси кўнгил учун қилинаётган мулозаматга ўхшайди. У Ифорнинг олдига борди.\n– Кетяпсанми? – деб сўради у пичирлаб.\nИстар-истамас бошини қимирлатди.\n– Қайтиб келасанми? – беғуборларча сўради қизча.\n– Билмадим, – деб жим бўлиб қолди. Бироздан кейин чўнтагидан унга атаб олиб қўйган қип-қизил олмани чиқариб ўйнай бошлади. Буни қандай беришни билмай каловланарди.\n– Катта бўлсам, ёнингга келаман, – деди худди бир нарса эсига тушгандай шошиб.\n– Бу менгами? – деди-да, Ифор унинг қўлидаги қирмизи мевани шарт тортиб олди.\nУ гапиришга улгурмади. Ташқарида ишчилар уларни чақириб қолишди. Ота-онаси апил-тапил ўрниларидан туриб, хайрлашишди. Онаси келиб унинг қўлидан тортқилади.\n– Ифор билан хайрлаш, – деди табассум билан.\n– Яхши қолинглар. Шаҳарга ҳам боринглар, – деди отаси.\n– Йўл узоқ. Буни қорнинг очганда еб оласан, – деб Ифорнинг онаси қоғозда ўроғлиқ егулик тутқазди.\nУ индамади. Кўчага чиққунча лом-мим демади. Худди бир нимадан хафа бўлгандек қовоқларини уйиб олди. Йўлда ўзини тутиб туролмади, йиғлаб юборди. Нимага бундай қилганини ўзи ҳам тушунмасди. Онаси ҳолини кўриб:\n– Нега йиғлайсан? Ўлгани кетмаяпмиз-ку, ахир! – деди жеркиб.\n– Ифор олмамни қўлимдан тортиб олди, – деди ҳиқиллаб.\nОтаси кулди. Онаси ўғлининг бошини силади.\n– Ўз ҳолига қўй уни, – деди отаси.\nЎша-ўша Ифорни кўрмади. Вақт кутиб турмас экан. Йиллар ўз ҳукмини ўтказди.\nБугун тонгда – ўн беш йилдан сўнг рўпарасида Ифорнинг анграйиб туришини ҳатто тасаввур ҳам қилмаганди. Ҳа-ҳа. Ҳаммаси худди шундай юз берганди. Кичкина қизи кўчада мева сотиб юрган аёлнинг овозини эшитиб хархаша қилмаганда, бу гапларни эсламаган ҳам бўларди. Қаршисида шууридаги каби шўх-шаддод, ерга урса, осмонга сапчийдиган чайиргина ўн ёшлар чамасидаги қизалоқ эмас, жувонлардек тўлишиб, ҳаётнинг заҳматлари кўзига эна бошлаган муштипаргина Ифор турарди.\n– Холам яхшими? – сўради хижолат бўлиб, уч яшар қизини қўлчаларидан маҳкам ушлаганча.\n– Ўтган баҳор хасталикдан ўтдилар, – деди Ифор ва жим бўлиб қолди.\nУ сўраганидан пушаймон еди. Ярасига туз сепиб, дардини янгилагани учун ўзини ич-ичида койий бошлади. Шундай бўлса ҳам, барибир, одоб юзасидан отасининг аҳволини сўраши лозим эди. Рисоладагидай қилдиям. У онасининг вафотидан сўнг отаси ўзини олдириб қўйганини, эси кирди-чиқди бўлиб қолганини айтди. Ифор оиладаги кенжа қиз эди. Опалари ҳақида сўрашга ботинолмади. Улар турмушга чиқиб, оила қуришган бўлса керак. Қолган гапларни ўзича тасаввур қилди. Сўрамай қўя қолди. Ифор яна жавоб беришга шай, термилиб турарди. У учун буларнинг бари аҳамиятсиз эди. Унинг ўткир нигоҳларига чидай олмади. “Сўра сўрайдиганингни”, деяётгандек эди гўё. У шаҳарга тирикчиликка тушган. Ҳар куни тонг саҳар боғларидаги мевалардан териб, олиб келади. Сотиб, рўзғор учун у-бу харид қилиб уйларига қайтади. Ҳаммасини икир-чикиригача унга айтиши шарт эмас. Муҳими бошқа. Миясида фақат бир савол айланарди. Шуни бериш-бермаслигини билмай боши гаранг эди. Минг истиҳола билан охири:\n– Болаларинг яхшими? – деди жиддий.\nИфор ярқ этиб қаради. Унинг бундай савол беришини кутмаган, шекилли. Истеҳзо билан мийиғида кулди. Оёқларига суйкалиб, бир нималар деб чуғурлаётган қизчани даст кўтариб олди. У ёқ-бу ёқдан гапириб эркалаган бўлди. Ифор унинг бетамизларча сўровларининг барисига жавоб қайтаришга мажбур эмасди. Қизчани ерга тушириб:\n– Энди отангнинг олдига бор, – деди жилмайиб. Сўнг уларникига кўтариб кирган вазминроқ қутини тимирскилаб, узоқ кавлади. Ниҳоят, қидирганини топдими, каттакон бир қирмизи олмани олиб қизчага узатди. Бу ўша – унинг қўлидан тортиб олган олмага ўхшарди.\n– Ойингга салом дегин, – деди дарвозахонадан чиқиб кета туриб.\nУ нима деярини билмай карахт бўлиб турарди. Қизчаси қичқириб, айюҳаннос солмаганида яна қанча бу ҳолатга чидаши мумкинлигини тасаввур қилди. Ичкаридан хотинининг овози келди.\n– Ифор, сенга нима қилди, қизгинам? – деди чиқа солиб хотини.\nИфор, чақин ургандек кескин ортига ўгирилди. Бирдан орқасига қайтмоқчи бўлди. Аммо бунга ҳожат йўқ эди. У индамай йўлида давом этди.\n– Ким хафа қилди, а? Қизалоғим, – деди хотини қизининг ёнига келиб. – Ким берди бу олмани?..\nҚизи эркаланиб Ифорни қўли билан кўрсатди. У кетиб борарди. Хотини қутидаги қип-қизил олмаларни кўриб яшнаб кетди.\n– Мунча чиройли бўлмаса булар. Ҳаммасини сотиб олдингизми? – сўради хотини гўлларча.\nҚути тўла қирмизи олмаларни кўриб унинг ўзи ҳам ҳайрон эди. Ростдан ҳам улар кўзни қамаштирарди. “Булар ҳеч қаерда сотилмайди, сотиб олиш мумкин эмас”, дегиси келди. Хотини олмалардан қўлларига сиққанича олди. Сўнг қизини етаклаб ичкарига кириб кетди.\nУ Ифорни бироз кузатиб турди. Қутини олиб ортидан югурмоқчи бўлди. Бироқ кўтараётганда тугилган тугун ечилиб, олмалар ҳаммаёққа сочилиб кетди. У шошиб уларни қайта қутига жойлади. Олмаларни кўтариб кўчага чиққанда Ифорнинг қораси ҳам йўқ эди. Аланг-жаланг атрофга қаради. Кўзи билан пана-пастқам жойларни қидирди. Қучоғида бир дунё олмалар. Уларнинг ҳар бирида ўзи каби журъатсиз болалик туйғулари яширин эди. Бири қадрдон уйини, бири дўстларини эслатса, яна бири Ифорнинг онасини, унинг йўлга ўраб берган ширинликларини ёдга соларди. Қирмизи олмаларнинг бари-бариси эса, Ифордек ифор таратарди. Уларни бирма-бир қарс-қарс тишлаб ейиш кераклигини ўйлаб ўкинди. Бу қанчалик азоб бўлмасин, уларнинг қисмати шу эди. Яна ким билади дейсиз?\n← Аввалги Аввалги Иброҳим Ғафуров. Ҳаёт – муаллим\nКейинги → Кейинги: Элдор Бохиш (1947-1996)


Дори воситаларининг хорижда рўйхатдан ўтказилганлиги тан олиниши тартиби тасдиқланди – Газета.uz\nДори воситаларининг хорижда рўйхатдан ўтказилганлиги тан олиниши тартиби тасдиқланди\nҲукумат қарори билан дори воситаларининг Ўзбекистондан ташқарида амалга оширилган рўйхатдан ўтказиш натижаларини тан олиш тартиб-таомили тасдиқланди.\nLotinchada 30 октябр 2018, 18:47 Жамият\nВазирлар Маҳкамасининг 2018 йил 24 октябрдаги 862-сон қарори билан зарур ҳужжатлар рўйхати, йиғим суммаси, аризани кўриб чиқиш муддатлари, Ўзбекистондан ташқарида амалга оширилган рўйхатдан ўтказиш натижаларини тан олиш тартиб-таомили тасдиқланди. Бу ҳақда Norma.uz хабар берди.\nЭслатиб ўтамиз, президентнинг 2018 йил 24 сентябрдаги қарори билан дори воситаларини рўйхатдан ўтказиш натижалари Ўзбекистонда тан олинадиган 20 та мамлакат ва битта халқаро ташкилот рўйхати тасдиқланган. Қабул қилинган ҳужжат билан бундай тан олиш тартиб-таомили белгиланди.\nТан олиш тўғрисидаги маълумотлар — махсус реестрда\nТан олиш Соғлиқни сақлаш вазирлиги ҳузуридаги Фармацевтика тармоғини ривожлантириш агентлигининг Дори воситалари, тиббий буюмлар ва тиббий техника экспертизаси ва стандартлаштириш давлат маркази томонидан амалга оширилади.\nМарказ тақдим этиладиган ҳужжатларни ўрганиб, тан олиш ҳақидаги ёзувни Тиббиёт амалиётида қўлланилишига рухсат этилган дори воситалари, тиббий буюмлар ва тиббий техника давлат реестрига киритади. Ушбу ёзув дори воситасининг давлат рўйхатидан ўтказилгани ва Соғлиқни сақлаш вазирлиги томонидан уни қўллашга рухсат берилганини тасдиқлайди, у 5 йил муддатга киритилади. Ушбу муддат тугагандан сўнг ариза берувчининг аризасига кўра тан олиш натижалари Реестрга уларнинг амал қилиш муддати чекланмаган ҳолда киритилиши мумкин.\nРеестрдаги маълумотлар билан Марказ ва Соғлиқни сақлаш вазирлигининг расмий веб-сайтлари орқали танишиш мумкин. Ариза берувчи ундан кўчирмани Марказдан талаб қилиб олиши ҳам, белгиланган шакл бўйича мустақил равишда шакллантириши ва қоғозга чиқариб олиши ҳам мумкин.\nҚуйидагилар тан олиниши лозим:\nЎзбекистонда рўйхатдан ўтказилган дори воситаларининг янги комбинациялари;\nреспубликамизда аввал рўйхатдан ўтказилган (тан олинган), бироқ бошқача дори шаклларида, дозаларда ёки бошқа ишлаб чиқарувчи томонидан ишлаб чиқарилган дори воситалари;\nЎзбекистон Республикасида аввал рўйхатдан ўтказилган (тан олинган) бошқа ўрамдаги ва/ёки бошқа маркировкали дори воситалари.\nҲужжатда «дори воситалари», «дори моддалари (субстанциялар)» ва «дори препаратлари» сингари ўхшаш тушунчалар ҳам тавсифланган.\nТан олиш учун қандай ҳужжатлар зарур\nМарказга қуйидаги жадвалда кўрсатилган ҳужжатларни илова қилган ҳолда белгиланган шаклдаги ариза тақдим этилади. Аризани дори воситаларини ишлаб чиқарувчи ташкилот ёки рўйхатдан ўтказиш далилини тасдиқловчи гувоҳноманинг эгаси ёхуд уларнинг ишончли вакиллари тақдим этади. Бевосита, почта алоқаси воситалари орқали ёки электрон шаклда мурожаат қилиш мумкин. Электрон ариза ЭРИ билан тасдиқланади. Дори воситаларининг намуналари бевосита ёки почта орқали тақдим этилади.\nДори воситаларининг тан олиниши учун\nРеспубликадан ташқарида рўйхатдан ўтказилган дори моддаларининг (субстанцияларининг) тан олиниши учун\nа) тиббиётда қўллашга доир йўриқнома, унинг давлат ва рус тилларига расмий тасдиқланган таржимаси;\nб) дори воситасининг қуйидагилар кўрсатилган ҳужжатлари:\nдори шакли ва дозаси;\nдори воситасининг рўйхатда кўрсатилган мамлакат тиббиёт амалиётида муддати тугагунича қўллашга рухсат этилган сана ёки унинг Европа дори воситалари агентлиги (ЕМА) томонидан тасдиқланган сифати, безарарлиги ва самарадорлиги;\nв) маркировка қўйилган намунанинг қоғоз ёки электрон шаклдаги асл нусхаси;\nд) 3 марта синов ўтказиш учун етарли бўлган миқдордаги дори воситасининг таҳлил қилингани ҳақидаги сертификат илова қилинган намунаси;\nе) хорижий ва давлатлараро фармацевтика маҳсулотларини тартибга солувчи хорижий ваколатли орган томонидан берилган фармацевтика маҳсулотининг сертификати (ФМС) ёки унинг тасдиқланган нусхаси.\nУшбу сертификатнинг эквиваленти бўлган ҳужжат ёки унинг тасдиқланган нусхасини ҳам тақдим этиш мумкин;\nж) дори воситаси норматив ҳужжатининг лойиҳаси.\nд) 3 марта синов ўтказиш учун етарли бўлган миқдордаги дори воситасининг таҳлил қилингани ҳақидаги сертификат илова қилинган намунаси.\nҚарор қачон чиқарилади ва қанча ҳақ тўланади\nТан олиш тўғрисидаги ариза кўриб чиқилганлиги учун 50 ЭКИҲ миқдорида йиғим ундирилади. Ариза берувчи йиғим тўлаган кундан бошлаб 15 иш куни давомида Марказ аризани кўриб чиқади. Ўтказиладиган чора-тадбирлар кўрсатилган аризани кўриб чиқиш босқичлари тасдиқланган схемада келтирилган.\nҲужжатларни ўрганиб чиқиш ва бошқа зарур чора-тадбирларни ўтказиш натижаларига кўра дори воситасини тан олиш ва Давлат реестрига киритиш ёки тан олишни рад этиш тўғрисида қарор қабул қилинади. Ариза берувчи 1 иш кунидан кечиктирмай бу ҳақда ёзма равишда ёки Интернет орқали электрон шаклда хабардор қилинади.\nНима учун тан олишни рад этишлари ёки унинг амал қилишини тўхтатишлари мумкин\nҚуйидагилар тан олишни рад этиш учун асос бўлиши мумкин:\nзарур ҳужжатларнинг тўлиқ ҳажмда тақдим этилмаслиги;\nҳужжатларда ишончсиз ёки бузиб кўрсатилган маълумотларнинг мавжудлиги.\nУшбу сабабларни бартараф этиб, аризани қайта кўриб чиқиш учун тақдим этиш мумкин. Бунинг учун рад этиш тўғрисидаги ёзма ёки электрон шаклдаги билдиришнома олинган кундан бошлаб 15 иш кунидан кам бўлмаган муддат берилади.\nҚуйидаги ҳолларда тан олишнинг амал қилиши тўхтатилади ва ёзув Давлат реестридан чиқарилади:\nдори воситасини республикамизда ва рўйхатда кўрсатилган мамлакатларда қўллаш тақиқланганда;\nдори воситаси қўлланилганда тиббиётда қўллашга доир йўриқномада кўрсатилмаган жиддий ножўя таъсирлар, шунингдек фуқаролар соғлиғи учун оғир асоратлар аниқланганда;\n26.05 Ўзбекистон метан чиқиндисини камайтириш дастурини ишлаб чиқади\nҚаршида камар тақмаганлик учун жаримадан норози бўлган такси ҳайдовчилари йўлни тўсиб қўйди


Тошкентда яна машина ўғрилари фаоллашди\nЎзбекистонда янги автомобил-Chevrolet Captiva ни ўғрилар ҳам севади.\nКейинги икки ой ичида Тошкентда машина ўғирлаш бўйича учта жиноят қайд этилди. Озодликнинг Ўзбекистон Ички ишлар вазирлигидаги манбаларининг айтишича¸ бу жорий йилнинг илк уч ойи билан солиштирганда катта рақам.\nОзодлик манбасининг айтишича¸ январ ойидан феврал ойига қадар Тошкентда машина ўғирлаш бўйича фақат битта жиноят қайд қилинган бўлса¸ апрель-май ойида учта қимматбаҳо автомобил ўғирланган.\nСуҳбатдошга кўра¸ 28 май куни Шайхонтоҳур тумани Қоратош- 3 мавзесидаги автомойкадан фуқаро Ш.га тегишли Captiva автомобили ўғирлаб кетилган.\nТошкент шаҳар Шайхонтоҳур тумани Ички ишлар бўлимидаги Озодлик манбасининг айтишича¸ ҳайдовчи Қоратошдаги машина ювадиган жойга машинасини ювдириш учун келган. Унинг олдига ”мойкада ишлайман” деб ўзини таништирган номаълум йигит яқинлашган. Машина эгаси бу йигитга бемалол калитини бериб¸ ўзи четга ўтган. Сал ўтмай машина ювиш марказидаги номаълум йигит машинани олиб номаълум тарафга қараб қочиб кетган.\nАвтомобил эгаси аризаси асосида Шайхонтоҳур тумани Ички ишлар бўлими тарафидан Ўзбекистон Жиноят кодексининг 267-моддаси бўйича жиноят иши очилган. “Транспорт воситасини олиб қочиш” деб номланган бу модда бўйича жиноятчи 15 йилгача озодликдан махрум қилиниши мумкин.\nОзодлик манбасининг айтишича¸ ўғриларни топиш учун барча кучлар сафарбар қилинган.\nЎғирланган автомобилни “суюнчи” эвазига қайтарадиган боёталар яна пайдо бўлдими?\nНовза масжидида суюнчи эвазига ўғирланган машиналарни “топиб” берадиган Шуҳрат ҳожи Домбрабадскийнинг 21 йилдан бери қамоқда ётгани ҳақида Озодлик яқиндагина ёзган эди.\n- Нима ҳам дердик¸ бизда машина олиб қочиш масаласи жуда жиддий. Бизда машина ўғирлаганга қотиллика бериладигандан ҳам кўп муддат берилади. Шу боис ҳайдовчилар бемалол бўлиб қолган эди. Масалан¸ мен магазинга бирровга кирсам¸ қўрқмасдан калитни машинада қолдириб кетаверар эдим. Машина ювувчининг машина ўғирлагани хабари бизга очиқ осмонда чақнаган чақмоқ каби қаттиқ таъсир қилди. Бу бечора ўғри энди умрини қамоқда ўтказади¸ деб таъкидлади тошкентлик ҳайдовчи ва ижтимоий тармоқ блоггери Настя Озодлик билан суҳбатда.\nЎзини Мирзоҳид Каримов деб таништирган¸ Тошкентнинг Чилонзор мавзеида автомобилларга техник ҳизмат кўрсатадиган устахонаси раҳбари Озодлик билан суҳбатда бу саросимага асос бўлган жиҳатни тилга олди:\n- Машиналарни суғурта қилиш тизими Ўзбекистонда ривожланмагани катта муаммо. Мавжуд суғурта ширкатларидан бирортасининг ҳали ўғирланган машинага товон тўлаганлигидан хабарим йўқ. Ўзи угон йўқолиб кетувди¸ бир иккита ўғриларга вишка бергандан кейин. Энди мана яна бир-иккита шунақа гаплар эшитилиб қолди. Ажаб эмас¸ бу ўғирлик машиналарни топиб берадиган чаққонлар ҳам чиқиб қолса¸ дейди суҳбатдош.\nАйни пайтда автомобилларни ўмариш дунйода кўп кузатиладиган кундалик жиноят сифатида билинади.\nРоссиядаги “Цезарь Сателлит” тадқиқод маркази ҳисоб китобига кўра¸ ўтган йили Россияда 89 минг 105 та машина ўғирланган. Бу марказ қиёсий рақамларига кўра¸ ўтган йили АҚШда 1 300 000¸ Италияда 300 минг¸ Германияда 140 минг машина ўғирланган.


4, University Str.,\nTel: (998 71)246-02-24\nFax: (998 71)246-02-27\n52 Golomb Street, POB 305 Holon 5810201\nТошкент шаҳридаги Ўзбек-Исроил қўшма факультетига кириш имтиҳонининг ўтказилиш тартиби\nҚўшма факультетда кириш имтиҳонини топшириш жараёнида абитуриент қуйидагиларга эга бўлиши керак:\n1. Шахсни тасдиқловчи Паспорт/гувоҳнома.\n2. Узлуксиз интернет-алоқага эга бўлган ноутбук, шахсий компьютер ёки планшет (имтиҳон жараёнида алоқа узилмаслиги учун). Интернет-алоқанинг минимал тезлиги камида 5 Мбит/с бўлиши мақсадга мувофиқ.\n3. ZOOM конференция жараёнида иш столингизни кўрсата оладиган ташқи веб камера (рангли, минимал 0.3 мегапикселли).\n4. Динамика ёки микрофон (ноутбук / компьютерга уланган ташқи қурилма).\n5. Жавоб варақаларини жўнатишда сканерлаш ёки суратга олиш учун зарур бўлган сканер ёки суратга олувчи қурилма.\n6. Етарли миқдорда А4 форматдаги тоза оқ вароқлар (камида 5 дона).\n7. Ёзма ишни ёзиш учун қора ёки кўк рангли иккита ручка.\n8. ZOOM(zoom.us) да лотин алифбосида тўлиқ Ф.И.Ш. орқали рўйхатдан ўтишингиз лозим.\nИмтиҳон ўтказиш учун иш жойини тайёрлаш:\n1. Иш столида шахсий компьютер билан бирга ташқи камера, ноутбук ёки мобил қурилма бўлиши лозим. Шунингдек, ички ёки ташқи микрофон. Телефон, планшет ёки ноутбук ташқи қувват манбасига (электр тармоғи-зарядга) уланган бўлиши лозим. Қулоқчин (наушник) ишлатиш МУМКИН ЭМАС.\n2. Камера ва микрофонингиз ишлаётганига, шунингдек, камерадан иш столингиз, қўлингиз ва ёзма ишингиз аниқ ва равшан кўринишига, бошқа қурилма овозларидан холи эканлигингизга ишонч ҳосил қилинг.\n3. Бутун имтиҳон жараёнида хонангиз тинч, бегона шахслар ёки турли уй ҳайвонлари бўлмаслиги ҳамда хонангиз эшиги ёпиқ бўлиши лозим.\n4. Иш столингиз ва унинг атрофида шахсингизни тасдиқловчи гувоҳнома, қоғоз, ручка ва сув (этикеткасиз шаффоф пластик бутилька) ва доридан (зарурат бўлганда) ташқари бошқа ҳеч нарса бўлмаслиги лозим.\n5. Имтиҳон жараёнида саволларни қабул қилиш ва ўқиш, шунингдек ёзма иш тугагач уни суратга олиш ва суратли хат сифатида расмийлаштириш ҳамда шахсий компьютер орқали жўнатиш жараёнида керак бўладиган қўшимча қурилма (фақат юқорида айтиб ўтилган мобил қурилмалар)дан ташқари бошқа алоқа воситаларини ишлатиш қатъият ман этилади.\nКириш имтиҳонини топшириш жараёнида қуйидагилар зарур:\n1. Қабул комиссияси томонидан юборилган хатдаги ссылка бўйича белгиланган вақтда ZOOMга киришингиз лозим. Кириш жараёнида гуруҳ рақамингиз (сиз қабул қилган хатингизда кўрсатилган) ва худди дастлаб рўйхатдан ўтганингиздек лотин алифбосида фамилия, исм ва шарифингизни (ёзиш тартиби: 00_Фамилия_Исм_Шариф ) кўрсатиб ўтинг. Тавсия: алоқа узилганда яна ўша ссылка бўйича ZOOM га киринг.\n2. Идентификация жараёнидан ўтинг. Бунинг учун имтиҳон олувчи шахс (экзаменатор) талабига кўра шахсингизни тасдиқловчи ҳужжатни камера орқали унга кўрсатинг.\n3. Экзаменатор талабига кўра камерани кўчирган ҳолда иш столингизни тўлалигича унга кўрсатинг. Экзаменатор талабига кўра исталган пайтда бу жараённи такрорлашга ҳозир бўлинг.\n4. Абитуриент «Ўзбек-Исроил қўшма факультети» ни кўрсатган ҳолда титул варағини расмийлаштиради, ўртадан «"Фан номи" дан кириш имтиҳони» деб ёзилади. Унинг остидан Ф.И.Ш. тўлиқ ҳолда лотин алифбосида ёзилиб, сана ва айнан шахсингизни тасдиқловчи паспортдагидек имзо қўйилади. Сўнгра, вароқни суратга олиб, бу вароқни экзаменатор ёзаётган чатга ушбу тарзда юборишингиз лозим: Файл номи: Фамилия_Исм_Шарифи_Титул. Шундан сўнг, саволлар абитуриентга юборилади.\n5. Ёзма иш А4 фоматнинг бир томонида бажарилади. Варақларга имзо қўйманг. Вароқларга фақат масалаларнинг ечимларига тегишли бўлган ёзувлар келтирилган бўлиши лозим (имзо ва шунга ўхшаш бошқа расмлар ёки ёзувлар бўлмаслиги керак).Масалалар ихтиёрий тартибда ечилиши мумкин, албатта тоза варақ (чистовик) да масаланинг тартиб рақами, ечилиш матни ва охирида жавоб деб ёзиб, сўнгра натижа ёзилиши керак. Фақат тоза варақ (чистовик) да ёзилган жавоб ҳисобга олинади (яъни қоралама (черновек) даги ечим ҳисобга олинмайди). Шундан сўнг оғзаки сўров ўтказилади ва баҳо қўйилади.\nКириш имтиҳони математикадан 15 баллдан 5 та савол ва инглиз тилидан 1 та иншо (essay) 25 балл, жами 100 баллик баҳолаш мезони асосида амалга оширилади. Имтиҳон давомийлиги 1 соат.\n6. Баҳо қўйиш пайтида абитуриентнинг ўқишга кирган ёки кирмаганлиги айтилмайди. Натижалар расмий сайтда 48 соат мобайнида эълон қилинади.\n7. Ҳар бир абитуриент ўзи бажарган ишни сақлаб қўйиши ва бу ишни ўқишга қабул қилинган тақдирда қўшма факультетга оригинал ҳужжатлар билан биргаликда тақдим этиши лозим.\n8. Имтиҳон жараёнида иш столидан узоқлашмаслиги, шунингдек ZOOM конференция узилмаслиги лозим. Экзаменатор билан мулоқот ZOOM-конференция орқали амалга оширилади.\n9. Ишни тугатгач, экзаменаторга хабар беринг ва экзаменатор кўрсатмасига кўра тоза вароқларни рақамлаб чиқинг (вароқ рақами унинг юқори ўнг қисмида айлана билан ажратиб кўрсатилади).\n10. Шундан сўнг масалалар ечилган А4 вароқларни сканерланг ёки расмга туширинг. Ҳамма ечимлар битта бутун файл тарзида бўлиши лозим (формат: pdf).\n11. Файл номини Фамилия_Исм_Шарифтарзида номланг.\n12. Файл ва имтиҳон вариантини сиз юборадиган хатга юкланг. Хатнинг номи сифатида ўзингизнинг Фамилия, Имя, Шарифингизни лотин алифбосида киритинг.\n13. Экзаменаторга жавобларингизни юборишга тайёр эканлигингизни билдиринг.\n14. Бажарган ишингизни жавоблар билан биргаликда қабул комиссияси кўрсатган манзилга юборинг.\n* Диққат! Абитуриент томонидан бажарилган ишни сканерлаш ва юбориш жараёни 10 дақиқадан ошмаслиги лозим.\n15. Экзаменатор ишингизни тўлиқ қабул қилиб олгунга қадар ZOOM дан чиқиб кетманг. Экзаменатор ишингизни қабул қилганини тасдиқлагунча кутиб туринг. Шундан сўнг имтиҳоннинг оғзаки сўров босқичи ўтказилади ва экзаменаторнинг рухсати билан ZOOM-конференцияни тарк этишингиз мумкин бўлади.\n16. Кириш имтиҳонини қайта топширишга РУХСАТ БЕРИЛМАЙДИ.\n17. Имтиҳон натижалари бўйича аппеляция «Синов имтиҳони натижаларини аппеляцияга бериш ва кўриб чиқиш » қоидаларига мувофиқ тарзда ўтказилади.\nАлоқа узилганда абитуриент:\n· Алоқа қисқа вақт ичида узилганда:\nАлоқа тикланиши биланоқ, алоқа узилган вақтни фиксирлаб (экрандаги вақтни кўрсатган ҳолда скриншот қилиб), масъул экзаменаторга юборинг.\n· Алоқа узоқ вақт ичида узилганда:\nАлоқанинг ихтиёрий туридан фойдаланган ҳолда зудлик билан қабул комиссиясига бу ҳақда хабар беринг.\nМурожаат учун телефон: +998-97-9171121, +99897-7520283\nАлоқа билан боғлиқ бўлган барча система ва воситаларни, жумладан экранни улайдиган (бошқа ташқи фойдаланувчига) Discord, MS Teams, Телеграмм, Skype, ВКонтакте ва шу каби барча воситаларини ўчириб қуйишингизни тавсия этамиз.\nИЗОҲ: Имтиҳон ўтказиладиган кунидаги абитурентларни гуруҳлар бўйича тақсимланиши Ўзбекистон Миллий университети сайтида эълон қилинади. (nuu.uz)(абитурент ҳужжат топширган сайтда)\nДекан Х. Сабуров


Швейцария Шимолий Кореяга нисбатан санкцияларни қатъийлаштирди\n12:20 / 19.05.2016\nШвейцария Пхеньян ракета-ядро дастурига жавоб тариқасида Корея Халқ Демократик Республикасига нисбатан санкцияларни қатъийлаштиришга қарор қилди. Бу ҳақда Swissinfo.ch порталига асосланиб ТАСС хабар бермоқда.\nВазирлар маҳкамаси қарорига биноан, 18 майдан бошлаб Шимолий Корея банкларига Швейцария ҳудудида бўлим очиш ман этилади, Швейцариянинг молия институтларига эса КХДРда филиал очиш тақиқланади.\nШунингдек, Шимолий Корея ҳукумати ҳамда Корея Меҳнат партиясининг барча молиявий активлари, агар улардан Пхеньян ядро ёки ракета дастурлари ёки бошқа тақиқланган амалиётларини молиялаштириш йўлида фойдаланилса, музлатиб қўйишга қарор қилинди. Натижада, Шимолий Корея банклари Швейцариядаги бўлинмалари фаолиятини тўхтатишга мажбур бўлади. КХДР дипломатик намоёндаларнинг ҳисоб рақамлари учунгина истисно ҳолатлари киритилди.\nШу билан бирга, Шимолий Кореяга Швейцария маҳсулотларини экспорт қилиш бўйича ҳам янги чекловлар татбиқ этилмоқда.